text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 1, 15-17)
Nkoramutima yanjye, 15dore ijambo rigomba kwizerwa, kandi rikwiye kwakiranwa ubwuzu na bose : ni uko Kristu Yezu yaje ku isi kugira ngo akize abanyabyaha, muri bo jye nkaba uwa mbere. 16Kandi kuba naragiriwe imbabazi, ni ukugira ngo Kristu Yezu ahere kuri jye maze yerekane ubuntu bwe bwose, bityo angire urugero rw’abagomba kuzamwemera bose bizeye ubugingo bw’iteka. 17Umwami w’ibihe byose, ari na We Mana imwe rukumbi, ihoraho kandi itagaragara, naharirwe icyubahiro n’ikuzo uko ibihe bigenda bisimburana iteka. Amen.
ZABURI (Zab 113 (112),1-2,3-4, 5a.6-7)
Inyik/ Izina ry’Uhoraho nirisingizwe, ubu ngubu n’iteka ryose.
Bayoboke b’Uhoraho, nimuhanike ibisingizo,
maze musingize izina ry’Uhoraho !
Izina ry’Uhoraho nirisingizwe,
ubu ngubu n’iteka ryose !
Kuva igihe izuba rirashe kugeza ubwo rirenga,
nihasingizwe izina ry’Uhoraho !
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
maze akunama areba ijuru n’isi hasi ye ?
Ahagurutsa indushyi mu mukungugu,
akavana umutindi mu cyavu.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho,
akera imbuto uko igihe kigeze.
Alleluya.
IVANJILI
+ Luka (Lk 6, 43-49)
Muri icyo gihe, Yezu abwira abigishwa be ati 43« Nta giti cyiza cyera imbuto mbi, nta n’igiti kibi cyera imbuto nziza. 44Igiti cyose kirangwa n’imbuto zacyo. Koko nta we usoroma imitini ku mahwa, nta n’usarura imizabibu ku bitovu. 45Umunyamico myiza avana mu mutima we ibyiza bibitsemo, n’umunyamico mibi avana mu mutima we ibibi byawusabitse ; kuko akuzuye umutima gasesekara ku munwa. 46Ni iki gituma mumpamagara ngo ‘Mwigisha ! Mwigisha !’ kandi mudakora ibyo mbabwira ? 47Umuntu wese ungana, akumva amagambo yanjye kandi akayakurikiza, reka mbereke uwo namugereranya. 48Ameze nk’umuntu wubatse inzu, agacukura akageza ku rutare, akarugerekaho amabuye y’ishingiro. Umwuzure uteye, umuvu wiroha kuri iyo nzu ariko ntiyanyeganyega, kuko yari yubatse neza. 49Naho rero uwumva amagambo yanjye ntayakurikize, ameze nk’umuntu wubatse inzu ku butaka, ashinga imiganda yayo ahadakomeye. Umuvu uyiroshyeho iherako itemba, maze aho yari iri hahinduka itongo. »


c: text/html

text:
UMUNARA W’UMURINZI—WO KWIGWA Mata 2018
Iyi gazeti irimo ibice bizigwa kuva ku itariki ya 4 Kamena kugeza ku ya 8 Nyakanga 2018.
Uko wabona umudendezo nyakuri
Hari abantu bifuza kubaho badakandamizwa, nta vangura cyangwa ubukene. Abandi bo bifuza guhabwa uburenganzira bwo kuvuga icyo batekereza, guhitamo ibyo bashaka. Ese umuntu ashobora kubona umudendezo nyakuri?
Korera Yehova, Imana itanga umudendezo
Umwuka wa Yehova watubatuye ute? Twakwirinda dute gukoresha nabi umudendezo Imana yaduhaye?
Bavandimwe mufite inshingano muvane isomo kuri Timoteyo
Birashoboka ko igihe Timoteyo yatangiraga gukorana n’intumwa Pawulo atigiriraga ikizere. Ni irihe somo abasaza n’abakozi b’itorero bavana kuri Timoteyo?
Jya wigana Yehova Imana itera inkunga abagaragu bayo
Igihe cyose abagize ubwoko bw’Imana babaga bakeneye guterwa inkunga.
Dukeneye guterana inkunga kurusha mbere hose
Kubera ko umunsi wa Yehova uri hafi cyane, tugomba kwita ku bavandimwe bacu kugira ngo dushobore kubatera inkunga igihe cyose babikeneye.
Rubyiruko, ese mufite intego zo gukorera Imana?
Hari imyanzuro myinshi cyane abakiri bato baba bagomba gufata, ku buryo rimwe na rimwe bibagora. Bafata bate imyanzuro myiza irebana n’igihe kizaza?
Ibibazo by’abasomyi
Kuki bitemewe ko inyandiko z’Abahamya ba Yehova n’ibindi basohora, bishyirwa ku zindi mbuga za interineti no ku mbuga nkoranyambaga?
Ibibazo by’abasomyi
Kuki muri Bibiliya y’Ubuhinduzi bw’isi nshya ivuguruye amagambo yo muri Zaburi ya 144 yahinduwe?

robotstxt: allowed

filter: keep


text:
Ku wa 16 Gicurasi 2017, nibwo abanyeshuri biga mu ishuri rya Kigali Christian School riri Kibagabaga, bahawe ikiganiro ku biyobyabwenge na Rtd Col. Mudenge Diogène.
Muri iki kiganiro Mudenge yabaganirije ku bwoko butandukanye bw’ibiyobyabwenge, na zimwe mu mpamvu zituma abantu babifata kugeza ubwo bibagize imbata.
Yakomeje ababwira ko mu mpamvu zituma urubyiruko ruza imbere mu kwishora mu biyobyabwenge, harimo amatsiko, kwishimisha no gushaka kwigirira icyizere n’ibindi.
Iyamubonye Jean Richie wiga mu mwaka wa gatandatu,yavuze ko nyuma y’ikiganiro yungutse byinshi bizatuma abasha kwirinda icyatuma yishora mu biyobyabwenge.
Ati” Nafashe ingamba ko ntazigera ngerageza kumva uko bimera. Batubwiye ko ushobora kubikora rimwe ugahita ugenderako kandi kubivaho ari ikibazo gikomeye. Ntabwo nazigera mbigerageza rero kandi nziko kubireka ari ikibazo gikomeye.”
Yakomeje agira inama bagenzi be avuga ko bakwiye kugendera kure ibiyobyabwenge, kuko bigira ingaruka nyinshi zirimo no kwangiza ejo hazaza habo kandi ko n’abikoresheje bashobora kubireka.
Umukundwa Umuhoza Germaine w’imyaka 12, we yavuze ko hari byinshi yasobanukiwe atari azi birimo ko no kunywa ikawa nyinshi bishobora kugira ingaruka zisa n’iz’ibindi biyobyabwenge.
Ati “ Nasobanukiwe ko ibiyobyabwenge bishobora gutera indwara zirimo na cancer. Ntabwo nari nziko ibiyobyabwenge bishobora no kugira ingaruka mbi ku mubiri wanjye.”
Umuyobozi wa Kigali Christian School, Muhire Gilbert yavuze ko bateguye ikiganiro nk’iki kuko bazi neza ko abo barera bageze mu myaka byoroshye ko bagwa mu bishuko byo gukoresha ibiyobyabwenge.
Yakomeje avuga ko nubwo nta mwana bafite ukoresha ibiyobyabwenge, bashyira imbaraga muri gahunda zituma batagira icyo gitekerezo, ndetse n’abavuye ku bindi bigo bari barigeze kubikoresha bakitabwaho ngo bakire burundu.
Ati”Nk’ishuri rya gikirisitu tuba tugira ngo abana babashe kubona urugero rwiza. Ni byiza tubigisha zimwe mu ndangagaciro ziri muri Bibiliya zibereka uburyo bagomba kwitwara, ariko na none ntibikuraho ko hari ibyo tugomba gukora bikumira.”
Muri iri shuri higamo abana 867 barimo 265 biga mu cyiciro cy’amashuri yisumbuye.
Amafoto:Priscilla M.Izabayo
[email protected]


text:
ISOMO RYA MBERE
Isomo ryo mu gitabo cya mbere cy’Abami (1 Bami 19, 16b.19-21)
Uhoraho yari yabwiye Eliya ati 16b“Usige amavuta na Elisha mwene Shafati w’i Abeli-Mehola, abe umuhanuzi mu mwanya wawe.” 19Eliya ava aho ngaho aragenda, asanga Elisha mwene Shafati ahinga. Yahingaga umurima we ari kumwe n’abagaragu be; buri wese uko bari cumi na babiri ahingisha ibimasa bibiri, ari we ubwe uyoboye bibiri by’inyuma. Eliya amunyura iruhande maze amujugunyira igishura cye. 20Elisha asiga ibimasa bye aho yiruka kuri Eliya, aramubwira ati “Nyemerera njye gusezera kuri data na mama, mbone ubugukurikira. Eliya aramubwira ati “Genda ! Subirayo ! Hari icyo nagutwaye se ?” 21Elisha amusezeraho maze afata bya bimasa bye bibiri, arabibaga abituraho ibitambo, naho ibihingisho by’ibiti byari bibishumitseho abitekesha inyama zabyo, maze agaburira abantu be. Hanyuma arahaguruka akurikira Eliya, akajya amukorera.
ZABURI (Zab 16(15), 1-2a.5, 7-8, 9-10)
Inyik/ Uhoraho, ni wowe munani wanjye n’umugabane wanjye !
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti “Ni wowe mutegetsi wanjye,
Uhoraho, wowe munani wanjye n’umugabane wanjye,
uko nzamera ni wowe ukuzi.”
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
IBANGONDIRIMBO RIBANZIRIZA IVANJILI (Zab 19(18), 9)
Alleluya Alleluya
Amategeko y’Uhoraho anezereza umutima,
akamurikira umuntu.
Alleluya
IVANJILI
+ Matayo (Mt 5, 33-37)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 33“Mwumvise kandi ko abakurambere babwiwe ngo ‘Ntuzarahire ibinyoma, ahubwo uzahigura Nyagasani ibyo wamusezeranije mu ndahiro’. 34Jyeweho mbabwiye kutarahira na gato : ari ukurahira ijuru kuko ari inteko y’Imana; 35ari ukurahira isi kuko ari umusego w’ibirenge byayo; ari na Yeruzalemu kuko ari Umurwa w’Umwami mukuru. 36Ntukarahize n’umutwe wawe, kuko udashobora guhindura n’umwe mu misatsi yawe umweru cyangwa igikara. 37Mujye muvuga muti ‘Yego’ niba ari yego, cyangwa ‘Oya’ niba ari oya; ibigeretsweho bindi biba biturutse kuri Sekibi.”


text:
Abatorewe kuyobora akarere ka Burera ni bantu ki ?
Uwambajemariya Florence Akarere ka Burera kabonye abayobozi bashya batatu, guhera ku wa gatanu tariki ya 26 Gashyantare 2016, basimbuye abarangije manda. Uwambajemariya Florence niwe watorewe kuba umuyobozi More...
Uburasirazuba: Abayobozi bashya barasabwa guteza imbere ibikorwaremezo
Abatowe basabwe kwita kubikorwaremezo Komite nyobozi y’akarere ka rwamagana Abayobozi batowe muri Komite nyobozi na Njyanama z’uturere tw’intara y’Uburasirazuba barasabwa guteza imbere More...
Rulindo: Uwayoboraga Akarere ka Rulindo haribyo yifuzaga kuba yaragezeho.
Umuyobozi w’akarere ka Rulindo ucyuye igihe n’abandi bayobozi Bamwe mu baturage batujwe mu midugudu Umuyobozi ucyuye igihe muri rulindo, Kangwagye Justus yishimira byinshi byagezweho muri manda yayoboye, More...
Ngororero: Komite nyobozi icyuye igihe ngo igiye yemye
Mazimpaka Emmanuel yari ashinzwe ubukungu Abagize komite nyobozi icyuye igihe mu karere ka Ngororero bahamya ko basoje manda zabo bemye kuko bazamuye akarere. Mu gihe hari abayoboraga uturere bavuga ko bajyanye More...
Gicumbi – Komite nyobozi icyuye igihe yanenzwe kudashyira hamwe
Abitabiriye umuhango wo guhererekanya ububasha Komite Nyobozi y’Akarere ka Gicumbi mu gikorwa cyo gusoza imirimo yayo, ikazasimburwa n’abazatorwa mu matora arimo gutegurwa yanenzwe kudashyira More...


text:
Hashize imyaka igera kuri itanu iyo ndwara ya Kirabiranya yibasira urutoki igeze i Rwimishinya mu Murenge wa Rukara. Ku ikubitiro ngo yabanje kubazengereza batarayimenya ariko abafashamyumvire b’ikigo cy’igihugu gishinzwe ubuhinzi (RAB) baza kubabwira ko ari Kirabiranya.
Abo bafashamyumvire babwiye abaturage ko kurwanya iyo ndwara bisaba gutema insina zafashwe kugira ngo zitanduza izindi. Abaturage na bo ngo bahise biyemeza kujya bahana umuganda wo gutema izo nsina no kuzitaba kugira ngo ubwandu budakwirakwira no mu yindi mirima, bituma bayitsinda.
Nshimiyimana Claver ati “Twakoze ibishoboka byose [Kirabiranya] turayitsinsura ku buryo iyo umuntu ayibonye mu murima we ahuruza abaturanyi bakamufasha kuyirandura.”
Nyiransengimana Verena yongeraho ko iyo hari umuturage wabonye Kirabiranya mu murima we, abandi baturage bamuha umuganda kuko badakumiriye ishobora no kugera mu yindi mirima.
Ati “Twese turahaguruka tukajya gutanga umuganda tugacukura icyobo dutabamo imibyare yanduye kirabiranya, kandi wa murima tukabanza kuwuha akato ku buryo abagura ibitoki batajyamo kubitema kugeza igihe tubonye ko Kirabiranya yashizemo.”
Uretse gushyira imbaraga mu guhangana na Kirabiranya, abatuye i Rwimishinya banavuguruye ubuhinzi bw’urutoki babifashijwe n’abo bafashamyumvire ba RAB.
Mbere y’uko bavugurura ubuhinzi, ngo byari bigoranye kweza igitoki gipima ibiro 10, ariko ubu ngo bashobora kweza icy’ibiro 100.
Nshimiyimana ati “Kera umugore yajyaga gutema igitoki ugasanga ingutiya ayikubise ku mutwe kubera ibishokoro, ariko ubu ashobora kujya mu rutoki yambaye kamambiri kubera ko urutoki tuba twararukoreye rufite isuku.”
Mukamwezi yungamo, ati “Mbese ni nk’ikoranabuhanga ryaje ryo gukorera urutoki ku buryo igitoki kiba gipima ibiro nka 80 cyangwa 100 kandi mbere uwezaga igipima ibiro 10 yabaga ari umugabo.”
Akagari ka Rwimishinya ni kamwe mu tweza ibitoki byinshi mu Karere ka Kayonza. Ubuyobozi bw’Akarere bushima igitekerezo abo baturage bagize, bugashishikariza abandi kubigiraho kugira ngo bongere umusaruro.


text:
INDAHIRO
Indahiro ni ukwemeza ikintu kirahiriwe hakoreshejwe izina mu mazina ya Allah ,cyangwa se igisingizo mubisingizo bye mu buryo bwihariye. Indahiro yemewe ikaba ari na ngombwa kuyitangira icyiru mu gihe itubahirijwe, ni iyakoreshejwemo Allah cyangwa izina mu mazina ye ,cyangwa se igisingizo mu bisingizo bye, nko kuba wavuga uti : WALLAHI WABILLAHI WATALLAHI WARAHMANI WA ADHWAMATILLAHI n'ayandi..
ITEGEKO RYO KURAHIRA IBITARI ALLAH
Kurahira ibitari Allah kirazira kandi ni ukubangikanya guto kuko kurahira ari uguha ikuzo ikirahirwa kandi ikuzo ntawundi rikwiye uretse Allah.Imvugo yagaragajwe na mwene Omar Allah amwishimire yaravuze ati : ” NUMVISE INTUMWA MUHAMADI ,ALLAH AMUHE AMAHORO N'IMIGISHA IVUGA ITI “ UZARAHIRA IKITARI ALLAH AZABA ABANGIKANYIJE “Yakiriwe na Abudaud na Tirimidh
kirazira kurahira ibitari Allah nko kuvuga “ WA NNABI (NDAHIYE MU IZINA NTUMWA),WA HAYAATIKA(NDAKAKUBURA) , WAL AMANAT(NDAHIYE KU INDAGIZO),WAL KAABA(NDAHIYE MU IZINA RYA AL KA'ABA) ,WAL ABAA'A(NDAKABURA ABABYEYI) n'ibindi…” Intumwa MUHAMADI (Imana imuhe amahoro n'imigisha) yaravuze iti :”MU BY'UKURI ALLAH ARABABUZA KURAHIRA KU BABYEYI BANYU, UZABA ARI URAHIRA AZARAHIRE KURI ALLAH CYANGWA SE ACECEKE “Yakiriwe na Bukhari na Muslim
Ni ngombwa kwitwararika ku indahiro no kutazitesha agaciro kuko indahiro zifite uburemere imbere ya Allah, ntibyemewe na none koroshya indahiro, kandi ntibyemewe ko itegeko rijyanye n'indahiro ryirengagizwa .Biremewe ko umuntu yarahira mu bintu biringombwa byemewe n'amategeko y'idini ya Islamu.
IBICE BIGIZE INDAHIRO NI BITATU
Indahiro yemewe : ni indahiro nk'uko byavuzwe haruguru yemewe n'idini ikanatangirwa icyiru iyo itubahirijwe. Indahiro y'amahugu : ni indahiro iziririjwe ikaba irangwa no kurahirira ibintu byahise ubeshya kandi ubizi. Iyo ndahiro ikoreshwa kandi mu kwangiza ukuri no mu bwononnyi ikaba yaritiriwe koreka kuko yoreka nyirayo mu byaha no mu muriro ntigira icyiru ,ikaba itanemerwa ahubwo uyikoze agomba kwihutisha ukuyicuza
Indahiro itagambiriwe : ni indahiro itagambiriwe mu bivugwa n'ururimi nko kuvuga uti : WALLAHI LATA-AKULANNA , cyangwa LATASH'RABANNA n'ibindi,…cyangwa kurahira ku bintu byahise ukeka ukuri kwabyo maze hakagaragara ikinyuranyo cy'ibyo wakekaga . Iyi ndahiro ntiyemewe ntigira icyiru n'uyirahiye ntayihanirwa Allah ati :
« ALLAH NTABAHORA INDAHIRO ZANYU MUTAGAMBIRIYE AHUBWO ABAHORA IBYO MWAGAMBIRIYE MU NDAHIRO »
Qor'an 5 : 89
Iyo ndahiro ayitandukanyije nko kuba yavuga ati : « ku izina rya Allah nzakora iki n'iki Allah nabishaka maze ntagikore ntaba yishe indahiro.
ICYIRU CY'UWARAHIYE IBITARI ALLAH
Iyi mvugo yagaragajwe na Abihurayirat (Allah amwishimire) yaravuze ati : Intumwa Muhammad (Allah amuhe amahoro n'imigisha) yaravuze iti : « uzarahira akavuga mu ndahiro ye ati : WALAATA ,WAL UZZA, uzavuge uti : LAA ILAHA ILA LLAHU,(Ntayindi Imana ibaho ikwiye gusengwa mu kuri uretse Allah wenyine), n'uzabwira mugenzi we ati : « NGWINO DUKINE URUSIMBI AZATANGE AMATURO ».Yakiriwe na Bukhari na Muslim
Iyi mvugo yagaragajwe na Sa-adi mwene Abi waqaswi (Allah amwishimire) ko yarahiye kuri laata na uza ( ibigirwamana ) intumwa y'Allah iramubwira iti : « vuga uti : LA ILAHA ILA LLAHU WAH'DAHU gatatu UVUME IBUMOSO BWAWE GATATU WIKINGE KU MANA SHITANI KANDI NTUZONGERE » Yakiriwe na Ahmada Mwene Madjah
AMATEGEKO AREBANA N'INDAHIRO
indahiro ya ngombwa : ni indahiro ikoreshwa mu gukiza ibihano umuntu urengana. indahiro ihamagarirwa :nko kurahira mu kunga abantu indahiro yemewe : nko kurahira gukora igikorwa cyemewe ,cyangwa se kukireka cyangwa se guhamya icyo aricyo cyose .n'ibindi… indahiro itari nziza : nko kurahira gukora igikorwa kibi cyangwa se kurahira kureka no kurahira mu kugura no mu kugurisha indahiro iziririjwe : ni nko kurahira mu binyoma ku bwende cyangwa gukora icyaha cyangwa se kureka ibiri ngombwa. Nibyiza kutarahira iyo indahiro iganisha kubidashimishije cyangwa kureka ibyemewe icyo gihe ukora ibyiza kandi ugatanga icyiru cy'indahiro wakoze y'ibitari byiza.Imvugo y'Intumwa ya Allah (Allah amuhe amahoro n'imigisha) iragira iti : « UZARAHIRA INDAHIRO MAZE AKABONA IBINDI BYIZA KURIBYO AZABIKORE NYUMA ATANGE ICYIRU CY'INDAHIRO YE » Yakiriwe na Muslim.
Ni ngombwa kutubahiriza indahiro igamije kureka ibiri ngombwa nko kurahirira guca umuryango we cyangwa se akarahirira gukora igikorwa kizira ,nk'uwarahirira cyangwa kwica umuntu no kunywa inzoga ,ni ngombwa kutubahiriza iyo ndahiro ,maze ugatanga icyiru cyayo . Biremewe ko utakubahiriza indahiro ,nko kuba warahirira gukora igikorwa cyiza cyemewe cyangwa se kukireka , maze ugatanga icyiru cy'indahiro.
IBITUMA ICYIRU CY'INDAHIRO KIBA NGOMBWA
-
Ni ukuba indahiro ari iyemewe ikozwe n'usabwa ikintu kiri bube kandi gishoboka ,nk'uwarahira kutinjira mu nzu ya kanaka.
-
Kuba yarahira kubwende ,kuko kurahira kugahato indahiro ntiyemerwa.
-
Kuba muri we yagambiriye iyo ndahiro ntiyemerwa iyo itagambiriwe nk'usanzwe amenyereweho (LA WALLAH, BALAA WALLAHI) ku rurimi rwe.
-
kutubahiriza indahiro ye ,nko gukora ibyo yarahiriye kureka cyangwa se kureka ibyo yarahiriye gukora , kubushake kandi abyibuka.
ICYIRU CY'INDAHIRO
Uwo byabaye ngombwa ko atanga icyiru cy'indahiro ahitamo muri ibi bikurikira :
-
Kugaburira abakene icumi igice cya SWA-U ni ukuvuga 1,25kg mu byo kurya bikoreshwa mu gihugu kuri buri mukene buri wese agahabwa haba mu ngano itende cyangwa se umuceri n'ibindi… biremewe kandi ko yabaha amafunguro ya saa sita cyangwa aya n'ijoro.
-
Guha icyo kwambara abakene icumi ,imyambaro yemewe gukorana iswala
-
kubohora umucakara w'umwemera.
Utanga icyiru ahitamo muri ibyo bitatu bimaze kuvugwa, iyo atabishoboye ategetswe gusiba iminsi itatu ,kandi ugusiba ntikwemerwa uretse nyuma yo kunanirwa ibyo bitatu.Biremewe ko icyiru cyatangwa mbere yo kutubahiriza indahiro bikanemerwa ko cyatangwa nyuma yo kutayubahiriza iyo gitanzwe mbere kiba ari icyeza indahiro, iyo gitanzwe nyuma kiba ari icyiru cy'indahiro.
Allah mu kugaragaza icyiru cy'indahiro yaravuze ati :
« ALLAH NTABAHORA INDAHIRO ZANYU MUTAGAMBIRIYE AHUBWO ABAHORA IBYO MWAGAMBIRIYE MU NDAHIRO ,ICYIRU CYAYO NI UKUGABURIRA ABAKENE ICUMI MU BISANZWE BIMENYEREWE MUGABURIRA IMIRYANGO YANYU, CYANGWA KUBAMBIKA, CYANGWA KUBOHORA UMUCAKARA .UTAZABIBONA AZASIBE IMINSI ITATU, ICYO NICYO CYIRU CY'INDAHIRO ZANYU IGIHE MWARAHIYE .MUJYE MUZIRIKANA INDAHIRO ZANYU UKO NIKO ALLAH ABAGARAGARIZA AMAGAMBO YAYO KUGIRA NGO MUBASHE GUSHIMIRA ».
Qor'an 5 : 89
Mu kuri umwisilamu agombera mugenzi we, harimo ukwemera indahiro ye mu gihe amurahiriye,ariko bitari mu byaha. Iyo hagize urahira kutagira icyo akora, nyuma akagikora yibagiwe, , cyangwa ku gahato, cyangwa se atazi ko aricyo yarahiriye, uwo ntaba aciye ukubiri n'indahiro ye, nta n'icyiru kuri we kandi indahiro ye irabarwa. Mu gihe hagize urahirira undi agambiriye kumwakira ntabwo ifatwa nk'indahiro, iyo itubahirijwe ariko n'aba agamije ku mwemeza ntabishyire mu bikorwa icyo gihe aba atubahirije indahiro ye . Ibikorwa bijyana no kugambirira urahiriye ikintu, nyamara ahishe inyuma ikindi icyo gihe harebwa icyo agambiriye ntiharebwa ibyo avuga.
Indahiro ifatirwa ku mugambi w'urahiza ,mu gihe umucamanza arahije mu rubanza cyangwa mu kindi ni ngombwa ko biba ku mugambi w'urahiza ,ntibiba ku mugambi w'urahira. Ariko iyo umuntu arahiye ntawe umurahije umugambi uba ari uw'urahira.
Uzaziririza kuri we ibiziruye nk'ibyo kurya byatunganyijwe n'umugore we cyangwa se ibindi nk'ibyo ntabwo ibyo bihita bizira kuriwe kandi iyo yubahirije iyo ndahiro atanga icyiru cy'indahiro. Allah yaravuze ati :
« YEWE MUHANUZI KUKI UZIRIRIZA IBYO ALLAH YAKUZIRURIYE USHAKA GUSHIMWA N'ABAGORE BAWE, ALLAH NIWE UHEBUJE MU KUBABARIRA IBYAHA KANDI NI NYIRIMBABAZI. RWOSE ALLAH YABATEGETSE MU ZIRURA INDAHIRO ZANYU KANDI ALLAH NI UMURINZI WANYU N'UMUREMYI USHISHOZA CYANE »
Qor'an 66 : 1-2
Urahiye kudakora ibyiza ,ibyo ntibyemerwa ko atsimbarara ku indahiro ye, ahubwo iyo ndahiro ye itangirwa icyiru maze agakora ibyiza.Allah yaravuze ati :
« NTIMUZAKORESHE IZINA RYA ALLAH MU NDAHIRO ZANYU KUGIRANGO BIBABUZE KUGIRA NEZA, KUGANDUKA NO KUNGA ABANTU, KANDI ALLAH NI UWUMVA KANDI NI UMUMENYI WA BYOSE ».
GUHIGA (NADHIR)( Guhigira gukora ikintu ku bwawe nta gahato)
ANADHIR: Ni ikintu umuntu mukuru ahigira yiyemeza gukora kitari itegeko kuri we mbere y'uko acyiyemeza.
ITEGEKO RY'UKO KWIYEMEZA GUKORA IKINTU
Ukwiyemeza gukora ikintu runaka kubera Allah kitari itegeko mbere y'uko ucyiyemeza, biremewe kuri buri wese uzi neza ko azashobora kubyubahiriza no kubishyira mu bikorwa.- kandi bikaba bitemewe kuri buri wese uzi neza ko atazashobora kubyubahiriza no kubishyira mu bikorwa, uko kwiyemeza kandi ntabwo ingaruka zabyo zishimirwa, kuko hari igihe ushobora guhigira gukora ikintu ntubashe kubyubahiriza, ibyo bigatuma abona icyaha . Uhiga kuzakora ikintu, asezeranya Allah ko igihe azamuha icyo yifuza, azakora ikintu runaka nk'umuhigo, nibitaba ibyo atazakora icyo yasezeranije Allah.
Gusa icyo umuntu agomba kumenya ni uko icyo wahize, wagikora,utagikora umenye ko ntacyo Allah agukeneyeho kuko niwe mukungu ku biremwa.
Guhiga ni kimwe mu bice byo kugaragira Allah, ntabwo byemewe kubikorera undi utari Allah, kubera ko bikubiyemo guha icyubahiro no kwiyegereza Allah. Umuntu uzahigira gukora ikintu ku kindi kitari Allah, yaba ari imva,abamalayika,Intumwa,abiyita abatagatifu, uwo azaba abangikanyije Allah, kubangikanya gukomeye bimukura mu idini, kandi umuhigo nk'uwo ntiwemewe kirazira kuwubahiriza.
Ntabwo uguhigira gukora ikintu byemewe uretse gusa ku muntu wujuje ibi: Kuba ari umuntu ugejeje igihe cyo guhemberwa no guhanirwa ibikorwa bye ,agize imyaka iri hejuru y'icumi Kuba afite ubwenge Kuba ariwe wabyihitiyemo Kuba ari Umuislam cyangwa ari Umuhakanyi.
UBURYO BWO GUHIGA :
Uburyo bwa mbere:
Guhiga gukora ikintu mu buryo busesuye : urugero:kuba umuntu yavuga ati :ndahiriye ko ningera ku kintu runaka,nzakora ikintu runaka kubera Allah, hanyuma akagera ku cyo yifuzaga, Icyo gihe uwo ningombwa kuri we gutanga icyiru cy'iyo ndahiro yakoze.
Uburyo bwa kabiri :
Ni umuhigo ukorwa igihe cy'uburakari.
Urugero: kuba umuntu yahiga kubera impamvu y'ikindi kintu cyabaye.
Urugero : kuba yavuga ati : Nindamuka nongeye kukuvugisha nzajya gukora Umutambagiro i Maka (Hajj). .Icyo gihe uwo ahitishwamo gukora icyo yahigiye cyangwa gutanga icyiru cy'Indahiro.
Uburyo bwa gatatu:
Guhiga gukora igikorwa cyemewe :
Ibyo ni nko kuba umuntu yahigira kwambara umwambaro we n'ibindi… -Icyo gihe uwo nawe ahitishwamo kubahiriza umuhigo we cyangwa gutanga icyiru cy'indahiro.
Uburyo bwa kane:
Umuhigo utari mwiza :
Ibyo ni nko kuba umuntu yahigira gutana n' umugore we, n'ibindi nkabyo, uwo icyo gihe biba byiza kuri we gutanga icyiru cy'iyo ndahiro ye, kandi akabuzwa gukora ibyo yahigiye bitemewe.
Uburyo bwa gatanu
Guhiga gukora icyaha :
Ibyo ni nko kuba umuntu yahigira kwica undi, kunywa inzoga, gusambana, igisibo ku munsi w'Ilayidi, iyo mihigo yose kirazira kuyubahiriza.
-Uwo nawe ni itegeko kuri we gutanga icyiru cy'indahiro, kubera imvugo y'Intumwa Muhamadi (Allah amuhe amahoro n'imigisha) igira iti : « Nta mihigo yemewe mu gukora Ibyaha, kandi ingurane yabyo ni ugutanga icyiru cy'indahiro ». yakiriwe na Abu Dawudi na Tirmidhiy
uburyo bwa gatandatu
Guhiga mu kumvira Allah :
Ibyo byaba mu buryo busesuye, nko gukora Iswala, Gusiba, Gukora Umutambagiro mutagatifu mukuru(Haji) cyangwa muto (Umrat), i Maka , guhigira kwicara mu musigiti(Itikafu)igihe runaka hagamijwe kwiyegereza Allah, n'ibindi nk'ibyo byose bigamije kwiyegereza Allah, ibyo ni itegeko kubyubahiriza .
Cyangwa se akaba umuhigo yawushingira ku kubaho kw'ikindi kintu yifuza ko Allah yamuha.
Urugero: Nko kuba umuntu yavuga ati: Allah naramuka ankijije ubu burwayi cyangwa se akungura umutungo wanjye nzatanga ituro runaka kubera Allah cyangwa nzasiba, n'ibindi nkabyo.
Icyo gihe iyo abonye icyo yifuzaga ni itegeko kuri we kubahiriza umuhigo we. Kuko gushyira mu bikorwa umuhigo ni ukwiyegereza Allah,kandi Allah yashimye abemeramana bubahiriza imihigo yabo. Allah yaravuze ati:
“Abemeramana bubahiriza imihigo yabo kuko batinya umunsi w'imperuka ibibi byawo bizaba byakwirakwijwe hose”.
Qor'an 76:7
Allah yaravuze ati:
“Kandi na buri cyose mutanga cyangwa se imihigo yose muhiga, mumenye ko Allah abizi, kandi ntabwo abahuguza roho zabo bazigera babona ababarengera”.
Qor'an 2:270
Ayisha (Allah amwishimire) yavuze ko Intumwa MUhamadi (Allah amuhe amahoro n'imigisha) yaravuze ati: Uzaramuka ashyizeho umuhigo wo kumvira Allah, uwo azamwumvire n'uzahigira gukosereza Allah, uwo ntazabikore”.Yakiriwe na Bukhari
UMUNTU UZAHIGIRA IGIKORWA CYO KUMVIRA ALLAH, HANYUMA AGAPFA MBERE Y'UKO AGIKORA, UWO ABIKORERWA N'UMUHAGARARIYE. NAHO UMUNTU UZAHIGIRA GUKORA IGIKORWA CYO KUMVIRA ALLAH, HANYUMA AKAZA KUNANIRWA KUGISHYIRA MU BIKORWA; UWO ATEGETWSE GUTANGA ICYIRU CY'INDAHIRO.
Udafite ubushobozi bwo gushyira mu bikorwa icyo yahigiye abujijwe kugira icyo ahigira. Kubera imvugo ya Abdillahi mwene Oumar (Allah abishimire bombi) aho yavuze ati: “Intumwa Muhamadi yabujije imihigo (Guhiga), Aranavuga ati: “Mu kuri Umuhigo ntacyo utangira mubyo Allah yakugeneye,ahubwo umuhigo ukurwa ku munyabugugu”. Yakiriwe na Bukhari na Muslimu
*umuhigo umuntu atanze ntacyo uhindura ku igeno ,kuko ubusanzwe umuntu agera kure kubi nk'igihe umwana we yarembye akiyemeza ko umwana we nakira azabaga itungo agatanga isadaka,kandi gutanga byakagombye guhora mu inshingano ze iyo atabikoze bikurwa mu mutungo we ku bw'itegeko bitewe n'ijambo yi yemeje Birabujijwe guhigira buri cyose gikomereye umuntu, haba mu bikorwa, ndetse no mu kumvira Allah.
Umuntu uzahigira gukora icyo adashoboye cyamuteza ingorane nko guhigira guhagarara ijoro ryose asali, gusiba igihe cyose, gutanga amaturo umutungo we wose,kujya I Maka gukora umutambagiro mutagatifu (HAJJ) n'amaguru waba umuto cyangwa umukuru, icyo gihe ntabwo byemewe gushyira mu bikorwa uwo muhigo ushobora gusiga ingorane n'ibibazo bikomeye ku muntu, kandi uhigiye nk'iyo mihigo ategetswe nawe gutanga Icyiru cy'indahiro.
ABAHABWA IMIHIGO
Uhigiye imihigo mu kumvira Allah, ashyira mu bikorwa ibyo yahigiye, ibyo nabyo bikajyana n'amategeko ya Allah. Nk' igihe yahigiye gutanga inyama kubakene cyangwa se ibindi, uwo ntabwo byemewe kuri we kubiryaho. Kandi igihe azahigira gutanga inyama ku biwe cyangwa ku nshuti ze , uwo icyo gihe azaba yemerewe kuziryaho nk'umwe muri bo. Umuntu uzavanga Guhiga kwe mu byiza akavangamo n'ibibi, uwo ategetswe gukora imihigo y'ibyiza gusa, no kureka imihigo y'ibibi no gukosereza Allah. Abdillahi mwene Abasi (Allah abishimire) yaravuze ati : « Ubwo Intumwa Muhamadi (allah amuhe amahoro n'imigisha) yarimo kuduha inyigisho,abona umuntu uhagaze,Intumwa irabaza iti:ese uyu yabaye iki?, abasangirangendo baramusubiza bati: uyu ni Abu Israil wahigiye guhagarara ntiyicare ntanugame mu gicucu ntanavuge , anahigira kwiyiriza ubuzima bwe bwose. Nuko Intumwa iravuga iti : « Mu mutegeke avuge, yugame, yicare anuzuze igisibo cye. » yakiriwe na Bukhari
ITEGEKO RIGENGA UZAHIGIRA GUSIBA IMINSI RUNAKA HANYUMA IKAZA GUHURIRANA N'UMUNSI W'IGITAMBO CYANGWA SE N'UMUNSI WO GUSIBURUKA UKWEZI KWA RAMAZANI.
Ziyadi mwene Jubayiri yaravuze ati : nari kumwe na Abdillahi mwene Umari, hanyuma umuntu aramubaza ati : Nahigiye kujya nsiba buri wa kabiri cyangwa se buri wa gatatu mu gihe cyose nzaba nkiriho, hanyuma uwo munsi uza guhurirana n'umunsi mukuru w'Igitambo, nuko Abdillahi aramubwira ati : Allah yategetse kubahiriza imihigo, ariko twanabujijwe kujya dusiba ku munsi mukuru w'igitambo, abimusubiriramo avuga nkabyo ntacyo yongeyeho ».Yakiriwe na Bukhari na Muslim
Umusozo


text:
1Timoteyo 4:14-15
" Ntukirengagize impano ikurimo, iyo waheshejwe n’ibyahanuwe ubwo warambikwagaho ibiganza by’abakuru.
Ibyo ujye ubizirikana kandi abe ari byo uhugukiramo, kugira ngo kujya mbere kwawe kugaragarire bose".
Amasomo:
1. Hari icyo Imana yakubikije akenshi wirengagiza !
2. Impano yawe ikomezwa no guheshwa umugisha n’umushumba wawe;
3. Mu gihe ufasha amaso ku mpano abandi bahawe, Imana yo ireba iyawe uryamishije. Impano yawe niyo ikugira wewe. Ni nayo uzabazwa. Niyo uzashimirwa cg uzagayirwa! Mbere yo gushyigikira iy’abandi, ukorere mu yawe!
4. Ntuzigere wumva uhuze ku buryo byakubuza gukoresha impano yawe;
5. Iterambere ryawe nyaryo ryuzurira mu gukorera mu mpano wahawe.


text:
Umubwiriza 7:1
"Kuvugwa neza kuruta amavuta atamye y’igiciro cyinshi, kandi umunsi wo gupfamo uruta umunsi wo kuvukamo".
Ngitekereza kuri iki cyanditswe nize ibikurikira :
1. Kuvugwa neza, izina ryiza bidasaza. Biraruta kure ubutunzi. Abo twakuze twumva bakize bafite ubukire ntabwo aribo bakibufite. Nyamara abo twasanze bavugwa neza na n’ubu byarakomeje. Urugero: Isi yose iracyavuga Martin Luther King Jr.; ibikorwa bya Mama Teresa w’i Calcutta biracyavuga; ubutumwa bwatanzwe n’abantu nka Moody, Billy Graham n’abandi benshi buracyavugwa,...
2. Kuvuga ibyiza by’abantu bagihari ni byiza kuruta kubavuga batagihari. Bibiliya iduha ingero nziza z’abantu bavuzwe bagihari. Incuro ninshi Pawulo agaruka ku mazina y’abantu bamugiriye neza. Hari n’ibice bya Bibiliya bivuga ku buhamya dutangirwa n’abantu (Esther 10:3 "Kuko uwo Muyuda Moridekayi yari uwa kabiri ku Mwami Ahasuwerusi, kandi yari akomeye mu Bayuda agashimwa na bene se uko bangana (...). 1Timoteyo 3:7 "Kandi akwiriye gushimwa neza n’abo hanze.....".
3. Ibyo dushima abantu ni ibyo twe tubaziho. Ibirenze ibyo bizwi n’Imana.
4. Rimwe na rimwe ibyo abantu bamwe bashimira umuntu nibyo abandi bamunenga. Urugero: uwo bamwe bashima ko atarya umunwa, avuga ukuri; abanga ukuri n’icyo bamuziza.
5. Abantu mubana ni batagushima, uzibaze cyane niba Imana yo ifite aho ihera igushima.
6. Ntugakorere gushimwa n’abantu GUSA ariko ntuzirengagize gushimisha abantu bakubona.
Igitekerezo cyo kuvuga ibyiza by’umuntu buri wese agikomereze kubo azi. Ni umukoro mwiza, n’umwitozo mwiza.
Umunsi mwiza kuri mwese!
Dr Fidèle MASENGO, Umushumba Foursquare Church Kimironko masengof@yahoo.fr


text:
Igisubizo: Gukura mu Mwuka ni ukugenda urushaho gusa na Yesu Kristo. Iyo twizeye Yesu Kristo, Mwuka Wera atangira umurimo wo kuduhindura ngo duse nawe. Gukura mu Mwuka bisobanurwa neza muri 2 Petero 1:3-8, aho tubwirwa ko binyuze mu mbaraga z’Imana, twagabiwe “ibintu byose” bizana ubugingo no kūbaha Imana; akaba ari yo ntego yo gukura mu Mwuka. Wibuke ko “kumumenya neza” ari byo biduhesha byose dukeneye. Tumumenyera mu Ijambo rye, ryo yaduhaye ngo ridufashe gukura no gukomera.
Hari intonde 2 muri Abagalatiya 5:19-23. Imirongo 19-21 irimo urutonde “rw’imirimo ya kamere”. Ibi ni ibintu rwose byari bigize ubuzima bwacu mbere yuko twakira Yesu nk’umukiza wacu. Tugomba kwihana imirimo ya kamere, tukayisabira imbabazi, hanyuma tugasaba ko Imana idufasha kuyireka. Uko tugenda dukura mu Mwuka, iyo mirimo ya kamere igenda iyoyoka mu myitwarire n’ubuzima bwacu. Urutonde rwa kabiri dusanga mu mirongo 22-23 ni “imbuto z’Umwuka”. Ibyo nibyo bigomba kuranga ubuzima bwacu ubu ubwo twakijijwe. Gukura mu Mwuka bigaragazwa no kwiyongera kw’izo mbuto z’Umwuka mu buzima bw’umukristo.
Gukura mu Mwuka bihita bitangira iyo twakiriye agakiza. Mwuka Wera ahita aduturamo (Yohana 14:16-17). Duhita tuba ibiremwa bishya muri Kristo (2 Abakorinto 5:17). Kamere y’icyaha twari dusangwanywe igatangira kugenda isimburwa na kamere ya Kristo (Abaroma 6-7). Gukura mu mwuka bikomeza ubuzima bwose, kandi biterwa cyane no kwiga no gukurikiza ijambo ry’Imana (2 Timoteyo 3:16-17), no kugendera mu Mwuka (Abagalatiya 5:15-26).
Niba dushaka gukura mu Mwuka, tugomba gusenga dusaba Imana ko iduhishurira ibyo yifuza ko guhindukamo. Twanayisaba kutwongerera ukwizera no kuyimenya. Imana ishaka ko dukura mu Mwuka, niyo mpamvu yaduhaye byose dukeneye ngo dukure mu Mwuka.
Hamwe na Mwuka Wera, dushobora kunesha icyaha, tukagenda duhinduka dusa n’umukiza wacu, Umwami Yesu Kristo.


text:
Umuryango wa Gikiristu ‘ Confort my People Ministry ‘ wateguye igitaramo gikomeye cyo kuramya no guhimbaza Imana , kikazaririmbwamo amatsinda atatu akomeye mu ndirimbo zihimbaza Imana mu Rwanda , nkuko byemezwa n’umuyobozi wawo Pasiteri Willy Rumenera.
Ntibyari bikunze kubaho ko Gisubizo Ministries , Kingdom Ministries na Healing Ministries zihurira mu gitaramo kimwe , bitewe nuko buri cyumweru aya matsinda aba yatumiwe mu matorero menshi atandukanye kandi agakundwa n’ingeri zinyuranye.
Pasiteri Willy Rumenera uyobora ‘ Confort my People Ministry ‘ asobanura ko bateguye iki gitaramo bagamije kuvuga ubutumwa bwiza ari nako bakangurira abantu kuva mu biyobyabwenge .
Ati :” Nkuko mubyumva uyu muryango ugamije kwamamaza ubutumwa bwiza bwa Yesu Kristu , niyo mpamvu rero dutegura ibikorwa byinshi by’ivugabutumwa ariko kandi dufite n’ibindi bikorwa nka ‘ Teen Challenge Rwanda ‘ bidufasha kwigisha urubyiruko rwabaye imbata z’ibiyobyabwenge kubivamo kandi bakabireka burundu . Dufite ingero zaho twabikoze bigashoboka , ari nayo mpamvu twanateguye iki giterane ngo tubwirize abantu ubutumwa bwiza ari nako dutanga ubutumwa butuma abantu bahinduka , bakaba abakristu bafite ubuzima buzima .”
Yakomeje ati :” Turabizi ko hari imiryango y’abanyarwanda kandi bakijijwe , ariko abana babo bakaba bakoresha ibiyobyabwenge , hari aho tugera n’abana bakabitwibwirira kandi bakanatubwira ko ababyeyi babo batazi ko bakoresha ibiyobyabwenge . Ubu butumwa tubugeza hose ari nayo mpamvu twahuje Gisubizo Ministries , Kingdom Ministries , Healing Ministries n’umuhanzikazi Gaby Irene Kamanzi ngo tubwire abantu ko Yesu ari umwami kandi akiri muzima , tunabahe ubutumwa bufasha umuryango nyarwanda gukomeza gusigasira ubuzima.”
Iki gitaramo cy’imbonekarimwe kizaba ku cyumweru tariki ya 27 Ugushyingo , mu rusengero rwa Eglise Vivante ( Kimihurura ) kuva ku isaha ya saa munani n’igice z’amanywa ( 14:30 pm ) . Kwinjira ni ubuntu nkuko byemezwa n’abategura iki gitaramo.
Urubyiruko rusoje amasomo muri TCR rurashyikirizwa impamyabumenyi .
Ubuyobozi bwa ‘ Confort my People Ministry ‘ bwemeje ko kuri uyu wa gatanu aribwo buri bushyikirize impamyabumenyi urubyiruko rugera kw’icyenda rurangije amasomo ya Bibiliya ndetse n’ayandi azarufasha kwihangira imirimo , kumenya uko rwitwara mu bandi rwicyemurira ibibazo , ubumwe n’ubwiyunge […] .
Pasiteri Willy Rumenera mu ijambo rye ati :” Twari dufite urubyiruko rugera kuri cumi n’umunani turi kwigisha , ubu 9 barangije kwiga amasomo yose kandi barayatsinze k’uburyo twizera ko nibagera hanze bazaba intangarugero . Impamyabumenyi zabo turazibagezaho uyu munsi ku wa gatanu . Abasigaye nabo turacyakomeje kwiga k’uburyo nabo nibarangiza kwiga bazajya mu muryango nyarwanda bujuje indangagaciro zose .”
Teen Challenge ni umuryango wita k’ugukura urubyiruko mu biyobwange ukaba ufite icyicaro muri leta ya Ockrahoma muri Leta zunze ubumwe z’Amerika .
Indi nkuru wasoma : Hagaragajwe uburyo bushya bwafasha abantu kureka ibiyobyabwenge hakoreshejwe ijambo ry’Imana.– AMAFOTO
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable


text:
Uwiteka ambwira Aburamu ati ” Va mu gihugu cyanyu, usige umuryango wanyu n’inzu ya so, ujye mu gihugu nzakwereka”- Itangiriro 12:1
Ubwo Imana yabwiraga Abaramu ngo nahaguruke ajye mu gihugu izamwereka, ntiyari yarabanje kumuteguza. Yaramubwiye gusa iti ”Aburam va muri iki gihugu ,ujye aho nzakwereka “. Imana yongeyeho ko izamuha umugisha Aburamu n’abazamukomokaho bose nayumvira. Muri icyo gihe Aburamu ntiyari azi aho Imana imwerekeje, gusa yubahaga Imana. Nta kindi yakoze, yarayumviye. Uko Aburamu yateraga intambwe agenda niko Imana yagendaga imwigaragariza.
Ushobora kuba ugenda uhura n’ibigeragezo bikomeye. Birimo kubura akazi, gupfusha incuti n’abavandimwe,ubukene , n’ibindi. Kandi uri umukristo, wicika intege. Komeza wizere Imana , izere ko hari ahantu Imana ishaka kukugeza. Ibi ntibikuyeho ko ugomba gukomeza kujya ugerageza gukora uko ushoboye ngo ubeho. Ariko ibyo unyuramo byose bijye bikubera inyigisho. Byose ubicamo kubera impamvu. Buri munsi jya utekereza ko hari intambwe ugenda utera ugana aho Imana ishaka ko ugera nubwo byaba bikomeye, ibi bizatuma ugira amahoro mu gihe utakekaga.
Nkuko byabaye kuri Aburamu, Nawe hari icyo Imana ishaka ku kwigisha mu bihe bikomeye waba uri gucamo ;
1.Wikubakira gusa kubigaragara ahubwo shaka ibitaboneka ni byo by’iteka ryose – 2Abakorinto 4:18
Imana ishaka ko uva mu byo wibwiraga ko bigufitiye umumaro ukayizera. Ugaha umwanya Imana mu mutima wawe ikakuyobora. Imana ishaka ko uyikurikira mu kwizera no mu kuri. Nugendera ku ntekerezo zawe, uzayoba kuko ibitekerezo byawe byo bigira iherezo. Ariko Imana yo imenya ibyahise, ibiriho n’ibizaza hanyuma.
2.Kora ikintu cyose mu gihe cyacyo
Imana ntishaka ko usimbuka icyiciro runaka ngo ugere mu kindi, Oya! tera intabwe mu gihe gikwiye. Nubwo ubona uca mu bikomeye wishaka kwicira inzira ngo unyure izabugufi, komeza ugende uko imbaraga zawe zingana.
3. Banza ukorere icyo Imana igutegeka, bizakugabanyiriza umubabaro Ntugashake kwicira inzira , Kora icyo Imana ikubwira gukora.
Wiha agaciro ibibazo bitandukanye uri guhura nabyo ngo wicire inzira, ntibizakemuka. Banza ukore ibyo Imana igutegeka. Kwiyemeza gukora ibyo uhamagarirwa ni inzira nziza yo kubaho kandi bikuraho ubwoba bw’ahazaza no kuganya kubyashize,; ahubwo ugatumbira ibiri imbere.
Niba hari ijwi ry’Imana wumva, rikubwira kuva aho wari uri, witinya.Nubwo amakuba n’ibyago by’umukranutsi byaba byinshi , Imana imukiza muri byose. Nutera intambwe imwe gusa Yesu we,atera 99 agusanganira. Byose bishobokera uwizera- Abaheburayo 11:8


text:
Hari abana bajya mu buzererezi bahunze amategeko y’ababyeyi
Bamwe mu bana bo mu mihanda yo mu mujyi wa Kigali bavuga ko akenshi batoroka urugo kubera amategeko y’ababyeyi babo, n’irari ry’amafaranga babonana bagenzi babo.
Aba bana bavuga ko abava mu ngo bataye ababyeyi bituruka ku mategeko ya buri kanya ababyeyi baba babashyiraho.
Umwe waganiriye na KT Radio yagize ati “njye mama ntabwo aba yumva ko nakora ibyo nifuza, aba yumva ko nakwirirwa nkora ibyo yumva ashakaaa”.
Uyu kimwe n’abandi usanga bavanwa ku muhanda bakahagaruka kubera kurarikira ibintu no kwigenda bari bafite bakiri ku muhanda.
Ingabire Marie Immaculée, umuyobozi wa Transparency International Rwanda asanga uburyo ababyeyi batetesha abana muri ibi bihe nabyo bakurura ubuzererezi.
Ati”ikibazo nk’ababyeyi cyo gutetesha abana cyane. Ababyeyi bamwe muri twe ugasanga umwana araje amafaranga ayo asabye yose utazi icyo agiye kuyamaza. Abana bakagenda bagateranira mu tubari ugasanga saa tanu z’ijoro abana baracyari mu tubari babyina basakuza n’amacupa y’inzoga batarageza ku myaka 18. Ibyo bikunda kugaragara mu biruhuko. Kwakundi byatangiye agiye kwishimisha n’abandi bikarangira aguye muri bya byaha by’iyobyabwenge. Usanga rero akenshi ari abana bafite ibibazo mu miryango, ni abana batagize uburere burimo igitsure, butarimo gukangarwa.”
Imibare ya polisi y’u Rwanda igaragaza ko urubyiruko ruri hagati y’imyaka 18 na 35 bagera ku bihumbi 16, bafatwa bagafungwa bakoresha ibiyobyabwenge, mu gihe hari abari munsi y’imyaka 18 bagera ku bihumbi nka bitatu.


text:
Rwanda : “Utazi gukorera make ngo ayacunge na menshi ntiyayacunga†– Guverineri w’Intara y’Amajyepfo
Ubwo guverineri w’Intara y’amajyepfo, Alphonse Munyantwari yasuraga ahakorerwa amaterasi y’indinganire mu murenge wa Rwabicuma mu karere ka Nyanza tariki 25/07/2012,  yasize asabye abaturage More...
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo More...
“Imihigo ni urukiramende witendekera ukarusimbuka ari nawe warwitendekeyeâ€
Guverineri w’Intara y’Amajyepfo, Alphonse Munyentwari avugana n’itangazamakuru tariki 26/04/2012 Ayo ni amagambo ya Guverineri w’Intara y’Amajyepfo Alphose Munyentwari ubwo yasozaga More...
Guverineri Munyentwari asanga iyo abagore banezerewe n’abagabo baboneraho bakishima
Ubwo tariki 8 Werurwe 2012 Guverneri w’Intara y’amajyepfo Alphonse Munyentwari yifatanyaga n’abaturage bo mu murenge wa Musange mu karere ka Nyamagabe mu biroro byo kwizihiza umunsi mpuzamahanga More...


text:
Nishimwe Uwiragiye Albine, w’imyaka 21, aherutse kwambikwa ikamba rya Nyampinga rya UTB, aba nyampinga wa mbere utowe kuva iyi Kaminuza yitwaga RTUC yahindura izina.
Ni mwene Rusanganwa Anasthase na Kanturire Therese, batuye mu Karere ka Muhanga, mu Ntara y’Amajyepfo. Avuka mu muryango w’abana batandatu, we ni umwana wa kane. Yiga mu mwaka wa mbere, mu ishami ryo gutegura ingendo (Tour Travel Management).
Amashuri yisumbuye Nishimwe yayize ku Kibuye, muri ESA Birambo, mu Kigo cy’Ababikira b’abasomption. Atuye i Gikondo, aho abana n’umwe muri bakuru be.
Ni ubwa mbere uyu mukobwa yari yitabiriye amarushanwa ya Nyampinga, nta n’uwo mu muryango w’iwabo wigeze uyitabira.
Nta mukunzi agira. Mu bahanzi nyarwanda akunda King James, naho mu bo hanze akunda Adele. Ibiryo akunda ni imyumbati.
Soma ikiganiro yagiranye n’Ikinyamakuru izubarirashe.rw
IR: Wagize ute igitekerezo cyo kujya mu marushanwa ya Miss UTB?
Nta zindi mpamvu zidasanzwe, njye nabonye ku ishuri bamanitse ko hari amarushanwa yo gutora Nyampinga na Rudasumbwa numva biranshishikaje, njya kubaza neza uko uwifuza kuyajyamo yabigenza bambwira ko nanjye nshobora kuyitabira. Bamaze kunyereka ibisabwa byose nabonye mbyujuje kandi numva nifitiye icyizere njya mu marushanwa gutyo. Numvaga guca muri aya marushwa bwari uburyo bwiza bwo guhindura inzozi zanjye impamo.
IR: Izihe nzozi?
Kuva kera nakuranye inzozi zo kuzakora mu bijyanye n’ubukerarugendo; aya marushanwa rero nayabonagamo inzira yo gukabya izo nzozi.
IR: Nta nubwo wari warigeze kwitabira andi marushanwa; yaba aya Nyampinga cyangwa kwerekana imideli?
Oya, nta n’amwe nari naritabiriye byari inshuro ya mbere kuri njye.
IR: Ni iki ubona warushije abandi bakobwa?
[Abitekereze akanya] …Ahhh, mu by’ukuri ntabwo navuga ngo iki n’iki, ariko nk’icyo navuga twese twari abakobwa icumi nabonaga twari dushoboye, ariko hari akanama nkemurampaka ifite ibyo yagendeyeho ijya kuntora. Bavuze ko hari harimo gutambuka, uko wasubije ibibazo, harimo kureba uburanga nkeka rero ko muri ibyo byose ari ho abandi nabarushirije amanota, nuko nza kwambikwa ikamba rya Nyampinga.
IR: Urateganya kuzakora iki nka Nyampinga mushya?
Mfite umushinga ugabanyijemo ibice bitatu ari byp; korohereza abanyeshuri kujya babasha kubonana n’abayobozi bitagoranye, hakabamo kuba Ambasaderi mwiza w’ishuri ryanjye, ndetse no gushishikariza Abanyarwanda bose muri rusange cyane cyane urubyiruko kwitabira ubukerarugendo ariko bushingiye ku muco.
IR: Kuki ushaka guhuza abanyeshuri n’abayobozi, byagoranaga?
Hari ukuntu umunyeshuri aba afite ikibazo cyihariye ariko we akitinya ntabashe kuba yajya kubonana n’abayobozi be, icyo cyizere rero abanyeshuri bangiriye bantora nicyo ngomba gukoresha nkabahuza mu buryo bworoshye. Byongeye kandi uretse n’uko kwitinya hari n’ibibazo abanyeshuri batageza ku bayobozi bitewe n’inzitizi z’uko abanyeshuri baba biga birukanka bajya gushakisha ubundi buzima. Rero nshaka ko ibibazo byose abanyeshuri bafite byajya bihita bigera ku bayobozi bakabimenya. Nzajya nanafasha ubuyobozi ko ibyo bifuza ku banyeshuri gihita kibageraho.
IR: Wifuza kuzavamo iki?
Nifuza kuzaba umuntu utegura ingendo zisura ahantu nyaburanga (Tour Operator)
IR: Uvuga iki ku mafoto y’igisonga cyawe yagiye hanze agwatiranye n’umusore?
Nta bintu byinshi nayavugaho, gusa icyo navuga ni ahashize h’umuntu atariho hazaza he. Uko biri kose ariya mafoto nk’uko mwabibonye yafashwe mu mezi ane yabanjirije kujya kwiyamamariza kuba Nyampinga w’ikigo cyacu. Ayo mezi ane rero yashize ni ayo mu bihe byashize, nkeka ko rero ahashize hatandukanye n’ibihe turimo ubu ndetse hakanatandukana n’ejo hazaza h’umuntu. Umuntu ashobora kuba afite ahashize he habo ariko hakazatandukana n’ahazaza. Uko biri kose nawe nkeka ko ari umuntu ushoboye kandi guhindura ahashize he ni ibintu bizamworohera.
IR: Mwabivuganyeho?
Twaravuganye. Njye nkiyabona naratunguwe, nari nahise nkeka ko yakoze biriya amaze kwambikwa ikamba, ndamuhamagara, mubaza uko yabikoze arambwira ati ni igihe cyashize. Nahise mubaza niba atabona biri kumwangiririza izina rye, ambwira ko koko byamwangiririje izina ariko ko yifitemo ubushake bwo guhindura ahashize he.
IR: Nta sura mbi ubona byatanze ku kigo? Wenda bikaba bishobora no gusobanura ko ari yo myifatire abakobwa batowe mushobora kuba mufite muri rusange?
Ehhh yego, kuko uriya munyeshuri ni uwa UTB. Uretse kuba bimuhesha isura mbi nka we ku giti cye, n’ikigo natwe n’abamuha uburere natwe biduhesha isura mbi nk’ikigo cyose. Ariko nanone ubuyobozi bw’ikigo bwaramwegereye, nanjye turi kumwe twarahuye tumubaza icyo byaturutseho tumuha umwanya arabidusobanurira byose. Yatubwiye ko we afite imbaraga zo guhindura ahashize he, ndetse agatinga ibikorwa bishya bindi byamuhesha isura nziza noneho ndetse bikanagarura isura nyayo y’ikigo.
IR: Ni ibihe byiza byo gutorerwa kuba Nyampinga?
Bikongerera icyizere. Nko kuri njye, ndi umwe mu banyeshuri byagoraga kugera ku bayobozi ariko ubu ngubu uretse kuvuganira abandi nanjye ubwanjye bizanyorohera. Ikindi iyo utsinze baguhemba kukurihira amafaranga y’ishuri (School Fees). Hari n’ibindi bihembo nko gutunganya umusatsi, guhabwa amavuta n’ibindi bikoresho by’isuku mu gihe cy’umwaka wose. Banaduhaye sheki y’amafaranga ibihumbi Magana atatu na mirongo itanu (350,000Rwf) y’igihembo.
IR: Ayo mafaranga uzakoresha iki?
Nzayikenuza nanayakoreshe mu gutangiza imishinga yanjye ya Nyampinga. Yego hari ishuri n’umuryango bazamba hafi ariko n’ayo mafaranga azamfasha muri bike mu byo ngomba gukora.
IR: Ni ibihe bibi biri mu gutorerwa kuba Nyampinga?
Ibibi birimo byo hari ukuba abantu batangira kugufata uko utari, bakavuga ngo ntukibavugisha cyane, ngo ni ukubera ko wabaye nyampinga batitaye ku nshingano n’akazi kenshi uba ufite. Ikindi kibi kibirimo ni nk’ibi byabaye ku gisonga cyanjye; iyo ataza kuba Igisonga cya Nyampinga ntabwo ariya makuru aba yaratanzwe. Uba wabaye indorerwamo ya rubanda ku buryo uba ugomba kwitwararika cyane ukamenya ko ibyo urimo uri kubikora neza kandi mu gihe cyabyo. Uba usabwa kamenya gutandukanya ubuzima bwawe bwite n’ubuzima rusange, ukamenya neza ko ibyo urimo hashobora kuba hari abantu benshi bari kubireba. Haba hari itangazamakuru na rubanda rwose ruba ruguhanze amaso. N’iyo ahashize hawe haba harabaye habi, uba ugomba kumenya ko noneho ibyo urimo ubihagazemo neza.
IR: Hasanzwe hamenyerewe gutora Nyampinga, ese gutora Rudasumbwa byo ubona bimaze iki?
Ishuri ryacu ryigwamo n’abakobwa n’abahungu, gutora bombi rero harimo ikintu cyitwa uburinganire. Niba abakobwa yego dutera imbere n’abahungu ni basaza bacu ntibagomba gusigara inyuma kandi ni nabwo buringanire. Nk’uko umukobwa yakwigirira icyizere ni nako n’umuhungu yakwigirira icyizere. Ni muri urwo rwego rero batarebye abakobwa gusa, ahubwo barebye impande zombi, abakobwa n’abahungu. Ibyo byose bizatuzamurira hamwe twese nk’ikigo.
IR: Muzakorana gute?
We yiga muri Campus y’i Rubavu, ariko mu gihe cy’ibiruhuko no mugihe cy’ishuri twe ubwacu tugomba gushaka umwanya tugahura wenda we akigomwa akaza i Kigali cyangwa se njyewe nkajya i Gisenyi. Twaravuganye tunasanga hari imwe mu mishinga duhuriraho, tuvugana uko dushobora kuzajya tuyikorera hamwe tukajyana, iyo tutajyanye tukavugana uko umwe yahagararira undi aho ari.
IR: Imyaka ine yari ishize nta nyampinga utorwa, abaheruka mwaba mwarahuye ngo bakugire inama zihariye?
Niga mu mwaka wa mbere, ku buryo kubona ababanje byari bigoye, ntabwo nigeze ngira amahirwe yo kubonana nawe. Ubwo twiteguraga nabonye uwaherukaga gutorwa ariko ntabwo twaganiriye. Uwahoze ari Rudasumbwa niwe twaganiriye, atubwira ibyo bakoze adusaba gutera ikirenge mu cyabo.
IR: Ni iki wabwira ababyeyi batariyumvisha akamaro ka ba Nyampinga?
Nababwira ko aho u Rwanda rugeze aha ngaha ko ahubwo ababyeyi ari bo bakagombye gutera intambwe ya mbere mu gushyigikira abana babo muri aya marushanwa. Nibo bagombye kubashishikariza kuyitabira kuko ni indi ntambwe umwana aba ateye yo kwitinyuka, yatorwa akagira uruhare mu gufasha sosiyete nyarwanda.
IR: Murakoze, Miss!
Namwe murakoze cyane ku kiganiro mwateguye ko tugirana!


text:
Pricilla ni umukobwa uvukana n’abahungu babiri. We n’ababyeyi be bamaze kwimukira aho Imana yari yabategetse kujya, se yaje kwicwa n’indwara y’umutima kuko aho bari batuye nta vuriro ryahabaga. Nyuma y’urupfu rwe; we na nyina ubuzima bwarabakomereye ndetse banasabwa gukomeza ivugabutumwa uwari umukuru w’umuryango yari yaratangiye banafata icyemezo cyo kujyana baba bana 2 mu kigo cy’imfubyi.
Yagize ati: “Nitwa Priscilla. Nkomoka muri Leta ya "Uttar Pradesh" ho mu majyaruguru y’ubuhinde. Mbana na basaza banjye babiri (2) batoya ndetse na mama. Mu mwaka w’2001, papa yaje kujya ahitwa i KJ Pathrose, mu majyaruguru y’ubuhinde agiyeyo nk’umumisiyoneri wari uturutse muri leta ya Kerala. Imana yamubwiye ko agomba kujya mu cyaro cy’ahitwa Utter Pradesh, ahantu hatigeze harangwa cyangwa kagerwa n’ubutumwa bwiza bw’Imana habe na mba! Nibwo yaje kugana ahitwa Shajahanpur, mu karere kitwa Shajahanpur. Ni mu cyaro cyiri ahantu hitaruye umuriro w’amashanyarazi. Nta vuriro, ibitaro cyangwa amashuri biharangwa. Nta muntu n’umwe wari yarigeze ahagera ajyanyeyo ubutumwa bwiza. Afatanyije na mama wanjye, papa yatangiye avuga ubutumwa aho hantu, bagenda ibirometero hagati ya 15 na 20 bagerageza kugera mu duce dutandukanye tw’icyi cyaro. Imana yatangiye gukoresha ababyeyi banjye imirimo n’ibitangaza. N’ubwo inzitizi n’ababarwanyaga bari benshi muri buri gace bageragamo, ariko ntibyabujije ko imbaga y’abantu bakizwa ku bw’imbaraga zitangaje za Yesu Kristo.
Mu myaka irindwi papa atangiye iri vugabutumwa, habatijwe abantu barenga 200. Buri cyumweru yajyaga kuyobora amateraniro mu mu byaro birenga 10. Mu mwaka w’2008 papa yaje guhura n’ikibazo cy’uburwayi bw’umutima kandi ahantu yari ari nta bufasha ubwo ari bwo bwose bw’ubuvuzi bwahabonekaga, nibwo Imana yaje kumwisubiza.
Nyuma y’urupfu rwe, mama yahuye n’bihe bimukomereye cyane, dore ko yari asigaranye abana batatu (3) yagombaga gutunga kandi nta hantu na hamwe yari afite akura amafranga. Byari bimukomereye kuba yagira icyemezo afata; nyuma y’iminsi mike yari amaze kubona ko nta kundi bigomba kugenda, ko ari we ukwiye kujya afata ibyemezo byose by’umuryango. Umubare munini w’umuryango bamugiriye inama yo kwisubirira mu Buhinde bw’amajyepfo. Ariko bidatinze yaje kumva ijwi atashoboraga gushidikanyaho ry’Imana rimubwira ko agomba gukomeza umurimo papa yari yaratangiye. Nyuma yo gufata icyemezo ntakuka cyo kumvira Imana agakomeza ivugabutumwa rye, yahise ajyana ba basaza banjye babiri (2) mu kigo cy’imfubyi giherereye mu majyepfo y’ubuhinde kugira ngo bige. Kuko jye nari ndi imfura iwacu mu muryango, nasigaranye na mama kugira ngo mufashe ndetse nanjye njya kwiga mu kigo twari duturanye. Abaturage aho mu mudugudu baje kuduha ingano, umuceri, n’izi mpano bityo imibereho yacu muri icyo gihe iba myiza.
Imana yatangiye gukoresha mama cyane ndetse cyane mu buryo bwose bushoboka, agera mu byaro ahantu hatagerwaga. Abantu bari ahantu hatandukanye kure y’ibyo byaro nabo batangiye kujya bamuhamagara kugira ngo abasengere. Buri munsi yazengurukaga mu byaro bitandukanye yigishaga ijambo ry’Imana, anasengera abarwayi. Ubu yigisha Bibiliya mu byaro 20 buri cyumweru. Buri cyumweru ahitwa I Mohummudpur tuhagirira amateraniro yitabirwa n’abantu barenga 100.
Nkimara gusoza amashuri yisumbuye, Imana yambwiye ko nanjye ngomba gukomeza mama na papa batangiye. Ariko nta cyo nabonaga byinjiza (income) kandi basaza bombi bari bakiri kwiga muri cya kigo cy’imfubyi, kuburyo byari binkomereye kuba nafata icyemezo cyo kujya kwiga mu ishuri rikuru rya Bibiliya. Nari mpangayikiye mama kuko numvaga ko atasigara wenyine nta n’undi muntu yari nari mfite wo nyishyurira amafaranga y’ishuri muri iryo shuri rya Bibiliya. Nasabwaga amadorali 500 ku mwaka. Narasenze cyane kugira ngo Imana ice inzira mbashe kwiga. Nyuma, mu kwezi kwa kane (Mata), Pastor K.P.Samuel, umuyobozi w’ikigo cy’ishuri ryitwa “Reachout Theological Seminary”, yaje mu cyaro twari dutuyemo mu rwego rw’ivugabutumwa. Twaragumanye ndetse tuzengurukana ahantu hatandukanye twigisha ubutumwa bwiza. Rimwe, nza kumusangiza ku cyemezo nari narafashe cyo kwiga mu ishuri rya Bibiliya, maze ako kanya ahita ahamagara Dr Abraham Varghese wari perezida akaba n’uwashinze minisiteri y’ivugabutumwa ya GFI ministries ndetse kubw’umutima mwiza yari afite yahise ananyemerera kujyayo kwiyandikisha muri “Reachout Theological Seminary”.
Nindamuka soje kwiga muri iri shuri, nzakomeza umurimo mama na papa batangiye. Munsengere nkomze mbone ubwishyu bw’amafaranga y’ishuri mba nsabwa buri buri mwaka, ndetse munansengere ku bwa mama wanjye n’umurimo w’ivugabutumwa arimo aho namusize, munansengere ku bwa barumuna banjye bari kwiga mu buhinde bw’amajyepfo aho ubu bageze mu mwaka wa 11 n’uwa 7.”
Pricilla.
Gospel4india.org


text:
Kabanyana k’Abakobwa benshi bayizi nk’Indirimbo yahimbwe n’Itorero Urukerereza gusa ubusanzwe iyi mbyino mbere yo gukorwa n’Urukerereza ubusanzwe ikaba yari igisingizo cya nyina wa Muligo wa Mpetamacumu.
Musinga ajya gusaza, yatuye i Nyanza. Mukemba yajyaga yoherezayo amakoro ngo yabaga atwawe n’abagera ku bihumbi bibiri, ashorejwe n’umuhungu we Nkunduwimye wavutse mu rwimo rwa Musinga, ari na cyo iryo zina risobanura.
Umunsi umwe Nkunduwimye yageze i Gacuriro ajyanye amakoro i Nyanza kwa(...)
Kabanyana k’Abakobwa benshi bayizi nk’Indirimbo yahimbwe n’Itorero Urukerereza gusa ubusanzwe iyi mbyino mbere yo gukorwa n’Urukerereza ubusanzwe ikaba yari igisingizo cya nyina wa Muligo wa Mpetamacumu.
Musinga ajya gusaza, yatuye i Nyanza. Mukemba yajyaga yoherezayo amakoro ngo yabaga atwawe n’abagera ku bihumbi bibiri, ashorejwe n’umuhungu we Nkunduwimye wavutse mu rwimo rwa Musinga, ari na cyo iryo zina risobanura.
Umunsi umwe Nkunduwimye yageze i Gacuriro ajyanye amakoro i Nyanza kwa Musinga, abasigaye inyuma berekeza mu Mutara bikoreye. Abantu ba Muligo mwene Mpetamacumu ya Karuranga babahukamo babamarira ku icumu, ni ko kwirahira bati: “Nkwice Nkunduwimye mwene Mukemba.” Ibyo ngo bikaba byari ukugira ngo i Bwami batange Mukemba n’abe bicwe, cyangwa banyagwe maze Muligo n’abe bironkere ako karere. Ibi ngo Muligo yabitewe n’ ishyari yari abafitiye.
Mukimba ariko ngo yari yaramenye ubwo bugambanyi rugikubita, ni ko kuburira Nkunduwimye ngo nagera i Bwami ntazaveyo. Byaje kumenyekana ko Nkunduwimye atihishe inyuma y’ubwo bugome bamurega, kuko yari yamaze kugera i Gacuriro hakicwa abari inyuma ye, kandi bari abantu benshi atabasha kugenzura bose.
Ni bwo ubugome bwaje gufata Muligo wa Mpetamacumu, na we amenye ko bamushakisha arara agenda ijoro ryose ahungira mu Buganda. Muri uko guhunga, nyina yaje gukomereka ananirwa kugenda bamukurura akaboko bati: “Haguruka tugende Kabanyana k’Abakobwa” (cyari igisingizo cye).
Aha ni ho Urukerereza rwakomoye indirimbo yabo yitwa Kabanyana k’Abakobwa.Twifashishije Ibirari by’Insigamigani
Yanditswe na Akayezu Jean de Dieu/MUHABURA.rw


text:
Mu kiganiro n’abanyamakuru kuri uyu wa mbere tariki 25 Kanama, 2014, Béatrice Mukasine perezidante w’inama y’igihugu y’abagore (CNF) yasobanuye uruhare rw’abagore muri gahunda ya Ndi Umunyarwanda.
Mu rwego rwo gushimangira gahunda ya Ndi Umunyarwanda hifashishijwe abagore, CNF yateguye amahugurwa ku bagore bahagaririye abandi kuri gahunda ya Ndi umunyarwanda nabo bakazayigeza ku bagore bagenzi babo ndetse n’abandi bagize umuryango.
Icyiciro cya mbere cy’ibiganiro kuri gahunda ya ndi umunyarwanda kizatangirira mu mirenge y’intara y’Iburengerazuba n’iy’intara y’Amajyaruguru. Ibi biganiro bizaba bifite insanganyamatsiko : “uruhare rw’umugore mu kwimikaza ubunyarwanda”
Iki gikorwa kizatagizwa ku mugaragaro mu Murenge wa Cyuve, mu karere ka Musanze, mu ntara y’Amajyaruguru ku itariki ya 27 Kanama 2014. Ibiganiro kuri gahunda ya ndi umunyarwanda bizabera ku rwego rw’imirenge yose y’intara ‘Iburengerazuba n’amajyaruguru ku itariki ya 27 na 28 kanama, 2014.
Mu gukomeza gushimangira gahunda ya ndi umunyarwanda no kwigira mu bagore, bazakomeza gushyigikira abagore batishoboye babaremera. Byumwihariko mu mujyi wa Kigali bazafasha kubumbira mu mashyirahamwe abagore bacuruza utuntu mu ntoki. Umunyamabanga nshingwabikora wa CNF Christine Tuyisenge avuga ko urugamba rwo kurwanya ubukene rugikomeje dore ko hari abagore benshi batazi amahirwe yo gukorana n’ibigo by’imari.
Ndi Umunyarwanda, yatangijwe ku mugaragaro mu mwaka wa 2013, ikaba yaratangijwe mu rubyiruko n’izindi nzego, ari nayo mpamvu CNF yizeye ko umugore nawe afite uruhare runini mu kwigisha gahunda ya Ndi Umunyarwanda.
Perezidante wa CNF, Mukasine Beatrice yagize ati “Abagore nitwe benshi ni natwe duhura n’abana kenshi ku buryo ibyiza twababwira bizabafasha gukurana uburere bwiza, kandi biroroshye no kugera ku bagabo.”
Nkuko bizwi kuva kera ko “ukurusha umugore aba akurusha urugo”. No muri gahunda ya ndi umunyarwanda, abagore baramutse bumvishe neza iyi gahunda byakoroha kuyumvisha abagabo n’abana.
Uruhare rw’umugore muri gahunda ya "Ndi Umunyarwanda"
Mu kiganiro n’abanyamakuru kuri uyu wa mbere tariki 25 Kanama, 2014, Béatrice Mukasine perezidante w’inama y’igihugu y’abagore (CNF) yasobanuye uruhare rw’abagore muri gahunda ya Ndi Umunyarwanda.
Labels: abagore b'indashyikirwa


text:
CEP-UR/Gikondo yateguye igiterane izakiramo abanyamuryango bashya
Umuryango w’abanyeshuri b’apantekoti ni ukuvuga abasanzwe babarizwa mu itorero rya Pantekoti ryo mu Rwanda (ADEPR) biga muri Kaminuza y’u Rwanda, ishami rya Gikondo (icyahoze ari SFB) bari mu myiteguro y’igiterane cy’iminsi ibiri, bitegura kwakiriramo abanyamuryango bashya baje kwiga muri iyo Kaminuza muri uyu mwaka w’amashuri w’2016-2017.
Iki giterane gifite intego igira iti ‘’Abiringiye Uwiteka bameze nk’umusozi wa Siyoni’’ Zaburi 125 kizatangira kuri uyu wa gatandatu tariki 29/10 gisozwe ku cyumweru tariki 30/10/2016, kikazabera mu nzu mbera byombi y’iyi Kaminuza.
Muri iki giterane hazagaragaramo amakorari asanzwe akorera muri CEP-UR/Gikondo Campus arimo Horeb n’izindi, Korari Turanezerewe ya CEP-ULK, amatsinda yo kuramya no guhimbaza Imana, abahanzi ndetse na Korari Besalel ya ADEPR-Murambi /Nyanza-Kicukiro.
Ubusanzwe ubuyobozi bwa za CEP hirya no hino muri Kaminuza zitandukanye butegura gahunda nk’izi, mu rwego rwo gushima Imana no kwakira bagenzi babo bashya baba bagiye gufatanya ivugabutumwa muri Kaminuza hirya yo kwiga nk’intego nyamukuru iba yabajyanyeyo.


text:
Iri somero ni iry’ikigo cy’ubwanditsi cya “Edition Bakame”, rikaba ribaye irya mbere rishyizwe mu nzu ndangamurage z’u Rwanda mu gufasha abana bazituriye gusoma, ndetse no kurushaho gusobanukirwa bimwe mu biranga umuco nyarwanda n’ahandi.
Ukundamariya Agnes washinze Edition Bakame yashimangiye ko impamvu iri somero ryashyizweho biri mu murongo wo gushishikariza Abanyarwanda gusoma.
Yagize ati “Icyo twifuje n’uko ibitabo byagera ku basomyi kuko nibo tubyandikira cyane cyane abana, ni ikintu cyiza rero kuko cyari kibuze uretse ko n’amasomero muri rusange ari make cyane ariko hano kuhabona iki cyumba cy’isomero Uruhongore njye byanshimishije cyane kuko ni ahantu heza, haragaragara.”
Yakomeje asaba ababyeyi kujya baha abana umwanya wo kujya mu isomero kuko bahungukira ubwenge.
Umuyobozi w’Akarere Wungirije wa Karongi, Mukashema Drocella, yashimye Edition Bakame, yizeza ko ubuyobozi bugiye gushishikariza abana gusoma .
Yagize ati”Ababyeyi tuzabashishikariza gukundisha abana babo gusoma, buriya ibitabo abana badakunda kubona mu rugo ni ‘Bibiliya’, uko umwana umutoza gusoma ya Bibiliya nanone mutoze uko agana muri iri somero kugira ngo agende abonamo udukuru dutandukanye.”
Umuyobozi mukuru w’Ikigo cy’Igihugu cy’Ingoro z’umurage w’u Rwanda, Amb. Masozera Robert, yavuze ko iri somero rizafasha abana benshi baturiye Ingoro Ndangamurage y’ibidukikije y’i Karongi.
Yagize ati “Bizagira akamaro kuko bizatuma abana batozwa gusoma, bunguke ubwenge banakure neza.”
Gusoma bitaracengera mu muco w’Abanayarwanda bituma bigoye kubona nko muri bisi abantu barenze batatu bari bukore urugendo rurerure bafite ibitabo basoma.


text:
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 37, 1-14)
1Ububasha bw’Uhoraho bunzaho, antwarisha umwuka we maze angeza rwagati mu kibaya cyari cyuzuyemo amagufa. 2Nuko anzengurukana muri icyo kibaya aho yari akikije hose, maze nsanga ayo magufa ari menshi cyane kandi yarumye rwose. 3Uhoraho arambaza ati “Mwana w’umuntu, aya magufa se yabasha kongera kuba mazima ?” Ndamusubiza nti “Nyagasani Uhoraho, ni wowe wabimenya.” 4Arambwira ati “Ngaho hanurira aya magufa maze uyabwire uti ‘Yemwe mwa magufa yumiranye mwe, nimutege amatwi ijambo ry’Uhoraho. 5Dore uko Nyagasani Uhoraho ababwiye: Ngiye kubashyiramo umwuka, maze mwongere mubeho. 6Ngiye kubateraho imitsi, mbashyireho inyama, mboroseho uruhu, mbashyiremo umwuka maze mubeho; bityo muzamenye ko ndi Uhoraho.’ ”
7Ubwo ndahanura nk’uko nari nabitegetswe. Igihe ndiho mpanura, ako kanya numva urusaku, ayo magufa arakorakorana rimwe rikegera irindi. 8Ngo ndebe mbona imitsi iyafasheho, inyama zirayatwikira n’uruhu rurayorosa, ariko nta mwuka wari urimo. 9Nuko arambwira ati “Ngaho mwana w’umuntu hanura, uhanurire umwuka. Wubwire uti ‘Dore uko Nyagasani Uhoraho avuze : Wa mwuka we, turuka mu mpande zose uko ari enye, uhuhere kuri iyi mirambo maze yongere ibeho.’” 10Igihe ndiho mpanura nk’uko nabitegetswe, umwuka uza muri ya mirambo yongera kugira ubuzima, nuko barahaguruka biremamo igitero kinini cyane.
11Hanyuma arambwira ati “Mwana w’umuntu, ayo magufa ni umuryango wa Israheli wose. Ngabo baravuga bati ‘Amagufa yacu yarumiranye, nta cyizere tugifite turashize.’ 12Ni yo mpamvu rero ugomba guhanura ubabwira uti ‘Dore ibyo Nyagasani Uhoraho avuze : Ngiye gukingura imva zanyu nzabavanemo, mwebwe muryango wanjye, maze nzabagarure ku butaka bwa Israheli. 13Muzamenya ko ndi Uhoraho, mwebwe muryango wanjye, ubwo nzaba nakinguye imva zanyu nkazibavanamo. 14Nzabashyiramo umwuka wanjye mubeho kandi mbatuze ku butaka bwanyu; bityo muzamenye ko ari jye Uhoraho wabivuze kandi nkabikora. Uwo ni Uhoraho ubivuze.’ ”
ZABURI (Zab 107 (106), 2-3, 4-5, 6-7, 8-9)
Inyik/ Nimushimire Uhoraho kuko agwa neza,
n’urukundo rwe rugahoraho iteka.
Abo Uhoraho yarwanyeho nibabyivugire,
bo yakuye mu maboko y’umwanzi,
maze akabakorakoranya abavana mu bihugu byose,
mu burasirazuba no mu burengerazuba,
mu majyaruguru no mu majyepfo.
Hari ababungeraga mu butayu, bakagenda ahantu hataba na mba,
ntibabone inzira yerekera mu mugi utuwe;
bakicwa n’inzara n’inyota,
bakumva imitima yabo yaguye isari.
Nuko batakambira Uhoraho mu mage barimo,
na we abakiza imibabaro yabo;
abayobora mu nzira ibangutse,
kugira ngo bagere mu mugi utuwe.
Nibashimire rero Uhoraho impuhwe ze,
n’ibitangaza akorera bene muntu !
Kuko yahaye icyo kunywa uwicwaga n’inyota,
uwari ushonje akamufungurira, akijuta.
IBANGONDIRIMBO RIBANZIRIZA IVANJILI (1 Yh 4, 8.7)
Alleluya Alleluya.
Imana ni urukundo.
Umuntu wese ukunda aba yarabyawe n’Imana, akanayimenya.
Alleluya.
IVANJILI
+ Matayo (Mt 22, 34-40)
Muri icyo gihe, 34Abafarizayi bumvise ko yazibye akanwa k’Abasaduseyi, barakorana. 35Maze umwe muri bo wari umwigishamategeko amubaza amwinja ati 36“Mwigisha, itegeko riruta ayandi ni irihe ?” 37Aramubwira ati “Uzakunde Nyagasani Imana yawe, n’umutima wawe wose, n’amagara yawe yose, n’ubwenge bwawe bwose. 38Iryo tegeko riruta ayandi kandi ni ryo rya mbere. 39Irya kabiri risa na ryo : Urajye ukunda mugenzi wawe nk’uko wikunda. 40Muri ayo mategeko uko ari abiri, habumbiyemo andi yose n’ibyo abahanuzi bavuze.”


text:
ISOMO RYA MBERE
Ibaruwa ya Mutagatitu Yakobo Intumwa (Yak 3, 1-10)
1Bavandimwe, ntimugahirimbanire mwese kuba abigisha. Murabizi ko twebwe abigisha tuzacirwa urubanza rukomeye, 2kuko kenshi twese duteshuka mu magambo. Niba umuntu adateshutswe mu magambo, uwo nguwo aba ari umuntu nyawe, ushobora no gutegeka umubiri we Wose. 3Niba dushyize imikoba mu munwa w'amafarasi kugira ngo atwumvire, dushobora no kuyobora umubiri wayo wose. 4Nimwitegereze n'amato ; n'ubwo ari manini bwose kandi agasunikwa n'inkubi y'umuyaga, ayoborwa n'ingashya ntoya cyane kugira ngo agane aho umusare ashaka.
5Bityo rero, n'ururimi ni urugingo rw'umubiri rungana urwara, ariko rukiratana ibikorwa bikomeye. Nimurebe ukuntu akariro gake gatwika ishyamba rinini rigakongoka. 6Ururimi na rwo ni nk'umuriro, isoko y'ibibi; rubarirwa mu myanya y'umubiri wacu maze rukanduza umubiri wose, rukawutwikisha umuriro rukomora mu nyenga y'ikuzimu, rukangiza imibereho yacu yose. 7Koko rero nta bwoko na bumwe, bwaba ubw'inyamaswa z'inkazi, bwaba ubw'inyoni, bwaba ubw'ibikururuka ku butaka, bwaba ubw'amafi, nta na bumwe umuntu adashobora gutegeka; 8ariko ururimi nta muntu n'umwe ushobora kurutegeka, rwo cyorezo kidahoshwa, rukaba rwuzuyemo uburozi bwica! 9Ni rwo tuvugisha dusingiza Nyagasani n'Umubyeyi, ariko akaba ari na rwo tuvumisha abantu baremwe mu ishusho y'Imana; 10bityo mu munwa umwe hagasohoka umugisha n'umuvumo. Bavandimwe rero, ntibyari bikwiye kumera bityo.
ZABURI (Zab 12 (11), 2-3, 4-5, 7-8)
Inyik/Uhoraho, udutabare!
Uhoraho, tabara! Nta ndahemuka ikibaho,
ukuri kwarazimiye mu bantu!
Icyabo ni ukwirirwa babeshyana,
baryoshya akarimi n'umutima wuje uburyarya.
Uhoraho nazibe akanwa k'abanyabinyoma,
n'ak'abaryoshya akarimi bose,
bavuga ngo «Ijambo ni ryo ntwaro yacu,
tuzi kwivugira, ni nde waduhangara.»
Amagambo y'Uhoraho ni amagambo arongorotse,
nka feza iva mu butaka, iyunguruwe karindwi.
Uhoraho, ni Wowe utwiragiriye:
uzaturinda iteka iriya nyoko mbi.
IBANGONDIRIMBO IBANZIRIZA IVANJILI (Zab 99 (98), 5)
Alleluya Alleluya.
Nimusingize Uhoraho Imana yacu,
nimupfukame imbere ye kuko ari Nyir'ubutagatifu
Alleluya.
IVANJILI
+Mariko (Mk 9, 2-13)
Muri icyo gihe, 2Yezu ajyana na Petero na Yakobo na Yohani, ukwabo mu mpinga y'umusozi muremure. Nuko yihindura ukundi mu maso yabo. 3Imyambaro ye irererana, irabengerana bitambutse kure uburyo umumeshi wo ku isi yashobora kuyeza. 4Ubwo Eliya arababonekera hamwe na Musa, baganira na Yezu. 5Petero ni ko guterura abwira Yezu ati «Mwigisha, kwibera hano nta ko bisa; reka tuhace ibiraro bitatu, kimwe cyawe, ikindi cya Musa, n'ikindi cya Eliya.» 6Yari yabuze icyo avuga kuko bari bahiye ubwoba. 7Nuko igicu kirabatwikira, maze muri icyo gicu haturukamo ijwi riti «Uyu ni umwana wanjye nkunda cyane,nimumwumve!» 8 Ako kanya barebye hirya no hino ntibagira undi wundi bongera kubona, uretse Yezu wenyine wari kumwe na bo.
9Mu gihe bamanukaga umusozi, Yezu abategeka kutazagira uwo batekerereza ibyo bari bamaze kubona,kugera igihe Umwana w'umuntu azaba amaze kuzuka mu bapfuye. 10Bakomeza kuzirikana iryo jambo ariko banabazanya bati «Kuzuka mu bapfuye bivuga iki?» 11Abigishwa babaza Yezu bati «Ni kuki abigishamategeko bavuga ko Eliya ari we ugomba kubanza kuza?» 12Arabasubiza ati «Koko Eliya azabanza aze atunganye byose. Nyamara se kuki byanditswe ngo Umwana w’umuntu azababazwa ku buryo bwinshi kandi asuzugurwe? 13Reka rero mbibabwire: Eliya yaraje kandi bamugiriye uko bishakiye, nk' uko Ibyanditswe bibivuga.»


text:
Hari impamvu nyinshi zituma dusenga, ariko ndashaka kuvuga kuri ebyiri :
#1 Gusenga Imana kuko ibikwiriye,iyi niyo mpamvu iruta izindi
#2 Gusenga kuko dufite umwanzi uturwanya,ngo tubone imbaraga zo kumunesha.
Yesu ubwo yari kw’isi yabonaga intambara ziyirimo, kandi yari azi ibanga ryihariye ryo kunesha uzitera ariwe satani, niko kuribwira intumwa ze aho Yagize ati : "Nuko rero mujye muba maso, MUSENGE IMINSI YOSE kugira ngo mubone kurokoka ibyo byose byenda kubaho, no guhagarara imbere y’Umwana w’umuntu."Luk21:36
Yavuze gusenga iminsi yose,si rimwe na rimwe kuko umwanzi wacu akora buri gihe! Si ukunyuzamo ngo usenge cg gusagurira Imana igihe nkuko benshi batwarwa umwanya wose niby’ubu buzima babigenza.
Ubwo intumwa Pawulo yandikiraga itorero ryi Tesaloniki nawe yongeye kubibutsa ko ntagihe bakwiriye gupfusha ubusa kuko satani we ntanarimwe ahuga cyangwa ngo arambirwe Yabasabye ibintu bibiri byingenzi bikwiriye kuranga umukristo wese "kwishima no gusenga ubudasiba."
Yagize ati : Mwishime iteka, musenge ubudasiba, 1Tes5:16-17
Nanjye nti "ntugasenge rimwe na rimwe kuko umwanzi wawe akora buri gihe"
Bigire ubuzima gusenga ubudasiba
Pastorviva.pcm@gmail.com POWER OF CHANGE MINISTRIES


text:
Kuri uyu wa 29 Ukwakira 2017 mu Karere ka Huye,Umuvunyi Mukuru yifatanyije n’urubyiruko rwo mu Ntara y’Amajyepfo barebera hamwe uko bafatanya mu gukumira ruswa no kuyirandura, igikorwa cyari gifite insanganyamatsiko igira iti ‘ rubyiruko ni inshingano yacu kurwanya ruswa’.
Urubyiruko rwitegura guhaguruka ku nzu mbyerabyombi ahatangirijwe urugendo
Ni igikorwa cyatangijwe n’urugendo rwo kwamagana ruswa rwatangiriye mu Mujyi wa Huye rusorezwa muri Kaminuza y’u Rwanda ishami rya Huye ahatangiwe ubutumwa bugamije kurandura ruswa n’igisa nayo.
Umuvunyi Mukuru, Anastase Murekezi, mu ijambo yagejeje ku bari bateraniye kuri Stade ya Kaminuza y’u Rwanda ishami rya Huye biganjemo urubyiruko, yabasabye kuba ikibatsi gishya kirandura ruswa abakuru bagatungurwa.
Yagize ati “Rubyiruko mufite imbaraga na morali byo kuba mwakwamagana ruswa ku buryo bwumvikana ahubwo abarya ruswa bakuru bagatungurwa, bagatungurwa n’ikibatsi gishya kirwanya ruswa giturutse mu rubyiruko. Nimukomeza kugira ikibatsi kirwanya ruswa abavandimwe banyu bazababoneraho urugero rwiza, ababyeyi banyu nabo bazumva neza ko umuco turi kubaka dukura ku bakurambere bacu utagomba gushingira kuri ruswa”.
Murekezi yakomeje asaba ko kurwanya ruswa bigomba gukorwa mu bufatanye kuko ntawayirwanya wenyine ngo abishobore, asaba urubyiruko gukomeza gukorera mu matsinda abizeza ko Leta y’u Rwanda n’Urwego rw’Umuvunyi bazakomeza kubashyikira.
Umuvunyi Mukuru aganiriza Urubyiruko rwo mu Ntara y’Amajyepfo
Bamwe mu rubyiruko biga mu mashuri yisumbuye yo mu Ntara y’Amajyepfo ndetse n’abo muri Kaminuza bakinnye imikino igaragaza amoko ya ruswa, bavuga imivugo ndetse baririmba n’indirimbo ziyamagana bagaraza ko igihari kandi izwi, by’umwihariko berekana ko biyemeje kuyirwanya igacika burundu.
Urubyiruko rwifuje ko rwashyigikirwa, amakinamico n’ibindi bikorwa bakora byo kurwanya ruswa bikajya bitambuka kuri radiyo bigasangizwa abanyarwanda.
Immaculée Ishimwe wiga muri Kaminuza y’u Rwanda ishami rya Huye ati“Muri Club dukora ibikorwa byinshi bigamije kurwanya ruswa ariko twifuza ko badushyigikira bikajya binyuzwa kuri radiyo abanyarwanda bakabimenya kuko biba bifite inyigisho nyinshi, kandi hirya no hino ruswa iracyahari”.
Umuvunyi Mukuru yemereye urubyiruko ko hagiye kurebwa uburyo ikinamico yabo yajya inyuzwa kuri radiyo kandi hari kwigwa n’uko hajya hatambutswa ibiganiro bihoraho bigamije kurwanya ruswa bikanyuzwa kuri radiyo na televiziyo.
U Rwanda ruherutse gushyirwa ku mwanya wa kabiri muri Afurika mu kurwanya ruswa nyuma ya Botswana naho ku rwego rw’Isi ruza ku mwanya wa 50. Intego ni uko ruswa icika burundu mu gihugu.
Ibikorwa byo kurwanya ruswa n’akarengane biri kubera hirya no hino mu turere tw’igihugu, by’umwihariko hibandwa ku rubyiruko rwo Rwanda rw’ejo hazaza.
Urubyiruko ruri mu rugendo
Basesekara kuri stade ya Kaminuza i Ruhande
Umuvunyi Mukuru aramutsa urubyiruko
Guverineri w’Intara y’Amajyepfo, MURESHYANKWANO Marie Rose
aramutsa urubyiruko
Umuyobozi w’Ingaboaramutsa urubyiruko
Vice Mayor ushinzwe imibereho myiza, Christine, aramutsa urubyiruko
Umuvunyi Mukuru yari kumwe n’Umufasha we muri iki gikorwa
Umwe mu mikino yakinwe kuri ruswa
Abayobozi bishimiye imikino yakinwe kuri ruswa
Igikorwa cy’Umunsi gisozwa


text:
Nyuma y’uko ababyeyi b’umwana witwa Nisha umaze amezi 15 abonye izuba babonye afite ikibazo cyo kubyimba inda cyane ndetse akaba yarahoraga arira nta n’ikintu akoza mu kanwa, bamujyanye kwa muganga biza kugaragara ko yavutse mu nda ye harakuriyemo urusoro rw’uwari kuzavuka ari impanga ye.
Ababyeyi b’uyu mwana babanje kugira ngo ni ikibazo cy’uburwayi bubaho butuma imikaya y’uruhande rwo kunda ibyimba, ariko byaje kubatera ikibazo nyuma yo kubona uyu mwana muto atabasha kugira ikintu yatamira cyangwa se ngo agire icyo yanywa. Bahise bafata umwanzuro wo kujyana umwana ku bitaro byitwa Sri Ganapathy Krishna biherereye mu gace ka Tamil Nadu.
Abaganga bagitangira gukurikirana uburwayi uyu mwana yaba afite nabo babanje gukeka ko byaba ari uburwayi busanzwe butuma mu nda y’umuntu harekamo amazi bigatuma habyimba cyane aribyo bita “cyst” ariko nyuma yo kumunyuza mu cyuma batunguwe no gusanga mu nda ye hari ikindi kintu cyakuriyemo. Bahise batangira kubaga ngo bakuremo icyo kiremwa cyakuriye mu nda ya Nisha, byagaragaraga ko gifite n’amagufwa. Ni igikorwa cyatwaye amasaha abiri kandi cyari kigoranye kuko kuzahara k’uyu mwna byari bitangiye kugenda bisatira impyiko ye.
Dr Vijayagiri wakoze iki gikorwa cyo kumubaga, mu kiganira n’ikinyamakuru Daily Mail yagize ati: “Ubwa mbere nabanje gukeka ko ari uburwayi busanzwe bwo kubyimba, ariko tukimara kumunyuza mu mashini twabonye munda ye harimo agace kagaragaza amagufwa ndetse bikaboneka ko ari imitsi yahuye ikarema ikintu munda.”
Sumathi w’imyaka 28, umwe mu babyeyi ba Nisha, yavuze ko babonaga inda yarabyimbye cyane kurusha iy’umuntu muzima ariko bagakomeza kubireka. Akomeza agira ati: “Inda yari yarabyimbye cyane, tuza kugenda tubireka tuzi ko bizakira ariko nyuma byageze aho atangira kujya arira ubudatuza ndetse atangira no kugira ikibazo mu myanya y’ubuhumekero, no kurya biranga nibwo twahise tumujyana kwa muganga.” Uyu muyeyi akomeza ashimira abaganga bakoze iki gikorwa bagafasha umwana we kongera kugira ubuzima busanzwe.
Kugeza ubu, abaganga baratangaza ko ubuzima bwa Nisha bumeze neza kandi ko agenda yoroherwa ndetse akaba azava mu bitaro mu minsi micye iri imbere.


text:
Korali Siyoni yishimiye umunyago yabonye mu Ivugabutumwa yakoreye mu karere ka Ngoma- Amafoto
Yanditswe na Ntirushwa Anaclet August 8, 2017
Korali Siyoni yakoreye urugendo rw’ ‘ivugabutumwa , mu itorero ry’ adepr ry’ Akarere ka Ngoma mu giterane cyamaze iminsi 2 haboneka umunyago w’abantu basaga 96 bakiriye Yesu ngo aba […]
Korali Siyoni yakoreye urugendo rw’ ‘ivugabutumwa , mu itorero ry’ adepr ry’ Akarere ka Ngoma mu giterane cyamaze iminsi 2 haboneka umunyago w’abantu basaga 96 bakiriye Yesu ngo aba bere umwami n’ umukiza w’ ubugingo bwabo banasaba abakunzi ba Siyoni gukomeza gushyigikira umurimo w’Imana.
Mu giterane cy’ iminsi 2 cyateguwe n’ ADEPR PAROISE ya Kibungo yatumiyemo Korali Siyoni yo mu Ijenda mu ibarizwa mu Karere ka Nyabihu cyabaye tariki ya5, 6 Kanama 2017 …ubuyobozi bwa Paruwasi na Korali yo mu Ijenda yahakorereya ivugabutumwa baratangaza ko intego bari bafite y’ igiterane y’ ivugabutumwa yagezweho kuko batahanye umunezero mwinshi , n’ umugisha uturuka ku Mana byakarusho abasaga 96 bakira agakiza barimo n’ aba Isilamu 2
Past.Niyoshuti jean Dedieu,Umushumba wa ADEPR PAROISE ya Kibungo yatangarije ikinyamakuru IBYIRINGIRO ko intego y’iki giterane yari ukugirango imitima y’abantu ihembuke no guhindukirira bantu benshi k’ Uwiteka. yagize ati: “n’igiterane cyiza kinini twatangiye ku munsi w’ejo ,twari twaratumiye Korali Siyoni ngo ize idufashe mu giterne k’ivugabutumwa, ntego y’iki giterane kwari ukugirango imitima y’abantu ihembuke ndetse banakangurira abantu guhindukirira Uwiteka nkuko tubisanga muri Yesaya 55,6. “
Yakomeje avuga ko Korali Siyoni ari Korali nziza ifite amavuta kandi yuzuye umwuka wera anayisabira kwaguka kurusha ho ubutumwa bwayo bukagera no hanze y’u Rwanda
Past.Niyoshuti jean de Dieu ati: “korali Siyoi ni Korali nziza ni Korali ifite amavuta yuzuye umwuka wera icyo nayivuga ho rero ni ukuyifuriza umugisha w’Imana no gukomez kandi baragutse cyane kwaguka cyane,n’ ubutumwa bwabo bukarenga n’imbibiz’u Rwanda” Uyu mushumba akomeza avuga ko abona iki giterane cyatanze umusaruro kuko cyasize abantu benshi bakiriye agakiza abandi bahembutse.
Nzitabimfura Ernest Perezida w’iyi Korali yavuze ko bishimye kubwo kubona abakizwa bakazabasha kubona ubwami bwo mu ijuru anagira icyo asaba abakunzi ba Siyoni.
yagize ati: ” ubu umwuka muri Siyoni ni mwiza kuko dufite imbaraga dukesha umwuka w’Uwiteka, twabonye umuyago kuko niwo tuba twaje gushaka kugirango abantu babone ubuzima biciye mw’ ijambo ry’ Imana “
Ernest akomeza avuga ko ikirere cyaho i Ngoma ari cyiza akazuba nako kadakanganye kandi ko abantu baho bamva bumva ubutumwa bwiza bakabwakira neza ” nano kandi ko bishimye umunyago babonye w’abantu bagera kuri 96 ati”umunyago rero twarawubonye ejo muri concert twawubonye mu gitondo mu materaniro ndetse no muri Concert ya ni mugoroba”
Ernest asoza asaba ashimira abakristu ba Ngoma anagira icyo asaba abakunzi ba Korali Siyoni”abakunzi ba Siyoni abasaba gukomeza gushyigikira umurimo w’Imana ikindi kandi bakanabasengera mu murimo w’ Imana kuko bakomeja kwamamaza inkuru Nziza ya Kristo ….
Kugeza ubu amakuru ataruka muri Korali Siyoni avugako ikomeje ibikorwa by’ ivugabutumwa ntakuruhuka ku bw’umurimo w’Imana, ko kandi inahishiye byinshi byiza abakunzi bayo birimo n’ibiterane igiye gukora mu minsi izaza n’ urugendo rw’ ivugabutumwa izakorera I kigali
Reba uko urugendo rw’ ivugabutumwa Korali Siyoni yakoreye mu karere ka Ngoma rwagenze mu mafoto
@ibyiringiro,Nshungu Raoul


text:
Ndabasuhuje n’agahinda kenshi. Mu minsi yashize nababwiraga ukuntu Mafene nari ndambiwe na gahunda za EWSA kugeza n’aho n’ubwo nari umushomeri ariko akazi kayo ntakifuzaga. Ibi byose nabikoreraga ngo akavuyo n’imikorere idasobanutse yabo nanjye itazayindika ku gahanga kanjye. Uyu munsi Mafene ndi kwibaza aho nzajya kubaregera kuko ibyo bamaze kunyangiririza bihagije. Ubwo numvaga inkuru mu binyamakuru […]
Mafene
Mafene nayobywa! Indangagaciro na Kirazira mumbwira mwe murazizi?
Ndabasuhuje nshuti banywanyi bakunda kwirahurira ubumenyi kwa Mafene mbashimira kandi ko mwahisemo neza. Mu minsi ishize nagiye mbabwira imyitwarire itari myiza habe na gake nagiye ntera imboni haba mu bayobozi, abaturage ndetse na bamwe mu bifite. Ibi, kuri Mafene ntabwo byabaga ari kubashyira ku karubanda ahubwo nagiraga ngo nabo bikosore. Muribuka mbabwira iby’imodoka zirara zibyina […]
Mafene ngo ntiyumva aho amanota yavuye mu Karere ke ngo kitware neza mu mihigo
Umwaka ushize ubwo imihigo yari irangiye nabandikiye mbabaza icyo nakora ngo Meya wacu areke gukomeza kunteza abantu. Ibi nabivugaga kuko akarere kacu kabaga akanyuma nk’aho wari umurage twari twararazwe mu miyoborere y’u Rwanda. Uyu munsi, mu mihigo iheruka kuba Mafene nanjye noneho nagize ijambo mu bandi! Akarere kitwaye neza rwose! Umwanya wa hafi! Nyamara nubwo […]
Imyitwarire mibi y’abamotari yongeye kurakaza Mafene
Muraho neza nshuti zanjye. Ejo nibwo navaga Nyabugogo nerekeza i Remera namwe muzi ibya za modoka nini n’imigendere yazo erega utirengagije no kubyigana yewe n’amabwiriza y’umujyi wa Kigali ko nta gukoranaho maze byose mbitekereje igitekerezo cyo gufata moto kiba inyamibwa. Ubwo nari ndi kuri moto, nibwo nabonye ko n’ubwo abanyarwanda dutera imbere, n’ubwo turi kwiga….agaciro […]
Mafene arambiwe inama z’ubukwe zidashira
Nongeye kubasuhuza mbifuriza ibyiza muri izi mpera z’umwaka dutangiye! Wasanga hari uhise anseka ngo ariko Mafene! Kunseka gusa se? Nimbabwira ko ubu noneho ibibazo bya imvitasiyo z’ubukwe bindembeje muravuga ko nabyo ari urwenya? Mu kuri, Mafene ubu nayobewe uwo nzatwerera, uwo nzareka cyangwa n’uwo nzatahira ubukwe. Bitangira navuye ku kazi mpasanga agapapuro keza cyane umuntu […]
Mafene ntiyishimiye uburyo abasoreshwa bafatwa
Nongeye kubasuhuza kandi mbifuriza amahoro azira umunabi. Ejo bundi nahuye n’umugabo wambajije Mafene imyemerere yanjye. Mafene , sinumvaga rwose iby’uyu mugabo ashaka kugeraho impamvu zo ni zazindi. Imyemerere mu Kinyarwanda wamenya ari iki? Imana, Politiki, kwemera ibintu n’ibindi. Nahisemo kumwihorera nigira nk’aho ikibazo yakibazaga ikiragi. Nageze mu rugo nongera kubitekerezaho, finali, nasanze uyu mugabo yari […]


text:
+ Ku izina ry’Imana Data na Mwana na Roho Mutagatifu, /Amen
Mana yanjye, ndemera y’uko uri hano undeba/ ndagushimira inema uhora umpa n’uko wandinze muri uyu munsi.
Amategeko y’Imana (10)
Amategeko ya Kiliziya (7)
Isengesho ryo kwicuza ibyaha
Dusabe : Nyagasani Nyirimpuhwe, Kiliziya yawe uyihe ihirwe, abo muri iki gihugu bose, n’abacu , abatugirira neza , / ndetse n’abatwanga ubakize, abadutegeka bose ubarinde . Abanyarwanda batakuzi ubahe kukwemera, / abahakanye n’abanyabyaha bakuyoboke, /abatunganye ubakomeze, / abari mu rugendo ubasohoze ubuhoro/aboro n’idushyi ubatunge ,/ abababaye n’abagiye gupfa ubakize,/ maze roho ziri mu purgatori uzicyure iwawe ./Nanjye undinde muri iri joro , / n’igihe nzapfira nzapfe nkwizera.
Dawe uri mu ijuru
Ndakuramutsa Mariya
Nemera Imana Data
Isengesho ryo kwemera
Isengesho ryo kwizera
Isengesho ryo gukunda
Indamutso ya Marayika
Bikira Mariya Nyirimpuhwe
Isengesho ryo kuryama
Mana yanjye, ubu ngiye kuryama ndakwizigiye, undinde muri iri joro./ noye kukugirira icyaha./ Mariya Mubikira Mutagatifu , nawe Marayika murinzi wanjye, na Bazina Mutagatifu , mundinde muri iri joro. Amina.
+ Ku izina ry’Imana Data na Mwana na Roho Mutagatifu, /Amen


text:
Ibyishimo n’umunezero wo kuvuka kw’umwana Yesu/Yezu, mu Rwanda kwabaye umwihariko ku miryango ibarirwa muri 30 hirya no hino mu gihugu.
Kugeza saa sita z’amanywa yo kuri Noheri, imibare ituruka mu bitaro bya Leta biri mu gihugu yagaragazaga ko mu ijoro rya Noheri, tariki 25 Ukuboza 2016, havutse abana babarirwa muri 30.
Malick Kayumba, Umuyobozi ushinzwe ishami ry’iryatangazamakuru mu Kigo cy’Ubuzima cya RBC yabwiye Iki Kinyamakuru ko muri aba bana bavutse harimo impanga, zavukiye mu bitaro bya Mugonero mu Karere ka Karongi, mu Ntara y’u Burengerazuba bw’igihugu.
Twatembereye mu bitaro bikuru bya Kibagabaga, biri mu Karere ka Gasabo ho mu Mujyi wa Kigali. Kuri ibi bitaro honyine, havutse abana batanu barimo abahungu 2 n’abakobwa 3.
Rosine Nyiraneza, w’imyaka 22, wibarutse umwana mu ijoro rya Noheri yavuze ko yahisemo kumwita izina rya Alpha Isumbabyose. Yagize ati “Ni igitangaza gikomeye cy’Imana, umwana wanjye kuba yavukiye umunsi umwe n’uwa Yesu.”
Donatha Nyirahabimana, nawe w’imyaka 22, avuga ko kubyara kuri Noheri ari umugisha n’impano ikomeye ahawe ituruka ku Mana yo mu Ijuru.
Acigatiye uruhinja rwe rw’umukobwa yibarutse, Nyirahabimana yagize ati “Ni igitangaza gikomeye sinari nzi ko umwana wanjye azavuka kuri Noheri ariko kuba ari ko bibaye byanyongereye umunezero kuri njye no mu muryango wose.”
Undi mubyeyi witwa Claudine Muhimpundu, w’imyaka 30, nawe wibarukiye muri ibi bitaro kuri uyu munsi mukuru, yagize ati “ni ibyishimo byinshi; niyo Noheri ya mbere nziza ngize kuva nabaho. Umuhungu wanjye yavutse ku munsi umwe n’uwo Yesu yavukiyeho.”
Muhimpundu avuga ko yifuza ko umwana we yazakura nk’umukirisito mwiza, w’umukozi ndetse ugendera mu nziza za Yesu.
Mu Rwanda cyo kimwe no hirya no hino ku Isi hari umuco wo kwizihiza umunsi mukuru wa Noheri, dore ko abarenga 93% bizera Imana; 56.9% ari abanyagatolika, ari abaporotesitanti 26%, 11.1% ari Abadivantisiti, 4.6% ari abayisilamu.
Ku Isi habarwa ko buri segonda rimwe havuka nibura abana 3. Imibare yerekana ko ku Isi buri munsi havuka nibura abana 220,000, ariko ko kuri Noheri ho nibura havuka abana bake kuri aba ari bo babarirwa mu bana 172,000.
Abibarutse kuri Noheli barahiriye kurinda ibibondo byabo ‘kwandagara’ mu muhanda


text:
Igitabo Uruhimbi rwa Nyanka cyanditswe na Denyse Umuhuza kigashushanywa na Capucine Mazille muri Edition Bakame cyatsinze nk’igitabo cya mbere cyiza mu bitabo byandikiwe abana bishushanyijwe neza (illustration), kuri uyu wa 31 Werurwe 2017.
Ni mu marushanwa yiswe ‘Mureke Dusome’, yateguwe n’umuryango wita ku bana wa Save The Children ku nkunga ya USAID na Rwanda Children’s Book Forum (RGBF).
Igitabo cyaje ku mwanya wa kabiri ni icyitwa Amarembo y’amatsiko cyanditswe kandi kigashushanywa na Jean De Dieu Munyurangabo, naho ku mwanya wa gatatu haza icyitwa Amateka ya Ndabaga cyashushanyijwe na Adolphe Banza.
Uretse ibi bitabo bitatu, ibindi bitabo byaje muri iki cyiciro nk’ibitabo bya mbere byiza ni icyitwa Kagabo yisubiyeho cyatunganyirijwe muri Rise and Shine Publishers hamwe na Ineza Ifasha Uburanga cyo muri SDP Publishers.
Ibi bitabo uko ari bitanu, byose byahawe ibihembo birimo urupapuro rwemeza ko byatoranyijwe nk’ibya mbere; bigatoranywa n’abana bakunze gusoma, bikanatorwa n’inzu zigurisha ibitabo zagiye zigaragaza ko ari byo byakunze kugurwa kurusha ibindi.
Uretse ibi bitabo, hanahembwe kandi abashushanyi beza (designers) aho uwa mbere yabaye Regis Muhirwa washushanyije igitabo cyitwa ‘Mama Niyanduje’ gisohokera muri Mudacumura Publishers inzu ya Mudacumura Fiston. Uwa kabiri yabaye Frederic Safari washushanyije igitabo cyitwa ‘Twikinire Bana’ cyasohowe na SPD Publishers.
Ibindi bitabo harimo ‘Uduhunyira Tubiri’ yashushanyijwe na Augustin Habimana kigasohorwa na Furaha Publishers, hakaba icyitwa ‘Imbuto’ cyashushanyijwe na Christopher gisohorwa na Edition Bakame, hakaba na ‘Kunda Inyamanswa’ cyashushanyijwe na Albert Ngarambe hamwe na ‘Umuganura Ntazibagirwa’ cyashushanyijwe na Jean De Dieu Munyurangabo gisohorwa muri Kibondo Editions.
Hari n’amazu atunganya ibitabo yavuyemo ibitabo byiza; aho hahembwa inzu ya Kibondo Editions ku bw’igitabo Sinzakwibagirwa Nshuti Nziza cyanditswe na Jean De Dieu Munyurangabo ari na we muyobozi w’iyi nzu. Ku mwanya wa kabiri hahembwe inzu ya SPD Publishers ku bw’igitabo Bwoba n’Imbogo cyanditswe na Augustin Gasake.
Hanahembwe kandi inzu ya Rise and Shine kubera igitabo Dukunde umwana bameze kimwe cya Chantal Uwanyirigira, hahembwa Edition Bakame ku bw’igitabo cyayo cyitwa Yifuje Ubwiza cyanditswe na Nkurunziza Dominiko. Muri iki cyiciro hari kandi ibindi bitabo byahembwemo birimo Uruhimbi rwa Nyanka cyanditswe na Denise Umuhuza, Vurugutu mu Isayo cya Benjamin Nsabimana ndetse na Natwe Dukine Agapira cya Augustin Gasake.
Catherine Uwimana, umukozi muri Save The Children yavuze ko bateguye guhemba ibi bitabo kugira ngo barusheho gushishikariza abanditsi kurushaho kwandika inkuru nyinshi z’abana, kuko basanze mu bushakashatsi bwinshi bwakozwe umwana usoma agira amatsiko menshi, agashaka kumenya byinshi akaba umuhanganga kurushaho.
Uwimana yasobanuye ko imbogamizi bagihura nazo ari uko ababyeyi benshi batarumva akamaro ko gusoma ku bana.
Yagize ati “Hari ababyeyi bumva ko gusoma Ikinyarwanda ntacyo bimaze, cyangwa se akumva ko gusoma nta mwanya abifitiye, cyangwa akumva ko umwana ibyo byo gusoma no kwandika ari ibyo ku ishuri kandi ko ibyo ku ishuri bitamureba ko hari abantu babihemberwa.”
Jean De Dieu Munyurangabo uri mu bahawe ibihembo byinshi harimo n’igitabo cya mbere cyakunzwe n’abana, yavuze ko we amaze imyaka myinshi yandika inkuru z’abana, ko yabitangiye kwandika mu 1987 aho yanditse inkuru yitwa Ntukihebe Ugihumeka.
Munyurangabo umaze kwandika ibitabo 15 birimo ibyigishwa mu mashuri abanza, avuga ko inzitizi zigihari mu kudasoma ibitabo ari uko mu Rwanda umuco waho wari uwo kubwirana inkuru ababyeyi bicaye baganiriza abana bicaye ku muriro.
Uyu mwanditsi ariko avuga ko ubwo hari inzego nyinshi zatangiye gukorana bizatuma abana barushaho gukunda gusoma. Byitezwe ko aya marushanwa azajya aba ngarukamwaka.


text:
Itsinda ry’abahanzi bo muri Kenya rya Sauti Sol rivuga ko ryatunguwe cyane n’uburyo ryasanze abahanzi Meddy na The Ben bakunzwe cyane mu Rwanda, rivuga ko rigiye gukora ibishoboka byose rigakorana na bo indirimbo.
Mu biganiro byose byabatanzwe n’iri tsinda rya Sauti Sol, bakunze kuvuga ko bumvise indirimbo z’abahanzi nyarwanda zikoze neza, kandi zinogeye amatwi, ariko ntibagire umuhanzi runaka bavuga.
Gusa mu kiganiro cyihariye n’Izubarirashe.rw aba bahanzi bavuze ko Meddy na The Ben bari mu bahanzi babatunguye.
Sauti Sol babashije kuvugana n’abahanzi barimo Dj Pius, Uncle Austin, Mani Martin, Yvan Buravan n’abandi. Bateganya kuzakomeza kuvugana na bo, byazakunda hakagira abo bakorana indirimbo na bo.
Soma ikiganiro kirambuye bagiranye n’Izubarirashe.rw:
Mwakiriye mute igitaramo mwakoreye i Kigali?
Igitaramo cyari kiryoshye cyane, abantu bari bishimye cyane batweretse ko banyuzwe cyane n’ibyo twabateguriye. Indirimbo zose wabonaga ko turi kuziririmbana, byaratunejeje cyane bidukora ku mutima nka kimwe bitaramo turimo gukora tuzenguruka Isi bya ‘Live And Die in Africa’ ari na byo turi kumurikiramo abafana bacu album yacu nshya.
Ni iki cy’umwihariko mwumva cyabakoze ku mutima muri iki gitaramo mwakoze?
Igitaramo cyari kiryoshye cyane, abantu bitabiriye ari benshi kandi batwereka ko baryohewe cyane. Igitaramo cyabaye cyiza kurusha ibindi byabanje twakoze hano muri Kigali. Kuri iyi nshuro abantu baje ari benshi cyane.
Nta mpungenge mwari mwatewe n’uko imvura yaguye?
Oya, ahubwo twashimira Abanyarwanda ko nubwo imvura yaguye bo bakomeje kuza mu gitaramo. Buri wese waje yigomwe ibintu byose, akemera kuza mu mvura ngo dutaramane turamushimira nka Sauti Sol; Abanyarwanda n’Abanyafurika bakunda umuziki, bakomereze aho gukunda ibihangano byacu nk’abanyafurika.
Kuki mwavuze ko u Rwanda ari urundi rugo rw’iwanyu?
Mu Rwanda, iyi ni inshuro yacu ya kane tuhaza tugatembera Kigali; twaje inshuro ebyiri mbere mu bitaramo iyi yari inshuro ya gatatu tuje kuharirimbira. Hari n’indi nshuro twaje tuhatembereye. Rero iki gihugu cy’u Rwanda twe nka Sauti Sol tuhafata nko mu rundi rugo rwa kabiri rw’iwacu. Ku bitaramo tuhakoreye, buri nshuro tuhaje mu gitaramo buri gihe biba akarusho kandi abantu bakarushaho kutwereka ko baryohewe n’umuziki wacu. Tuzakomeza kuhaza.
Hari umuhanzi waba warifuje ko mwakorana indirimbo mukaba musize muyikoranye?
Hari abo twavuganye, twakunze umuziki nyarwanda turifuza gukorana indirimbo n’abahanzi ba hano muri iki gihugu. Twavuganye na Dj Pius turacyakomeza kuvugana ku buryo twakorana mu bihe bya vuba, mwizere ko bitarambiranye muzumva twakoranye.
Mwumvise mute mute umuziki nyarwanda?
Indirimbo za hano twabashije kumva twumvise umuziki wa hano mu Rwanda ukungahaye cyane. Abahanzi twahuye n’ibihangano twumvise birimo ubuhanga bwinshi. Icyo basabwa gusa ni ukuwugeza ku rundi rwego bakawumenyekanisha ukagera ku mugabane wose wa Afurika bakawumva. Uraryoshye cyane, ni bo gusa bagisigaje kuwugeza kure. Urugero nk’iwacu muri Kenya nta muziki nyarwanda ugerayo, bibasaba rero kugira icyo bakora nk’abahanzi ba hano bakageza uyu muziki ku isoko mpuzamahanga.
Ni butumwa ki mugira abahanzi nyarwanda, n’abahanzi bo mu karere ka Afurika y’i Burasirazuba muri rusange?
Inama twabaha? [basekeho] …si twe bo kubagira inama, gusa icyo twabasangiza nk’ubunararibonye ni ukubasaba kurushaho gukora cyane, rwose ni ryo banga ryonyine; gukora ubutitsa. Iyo ukora cyane ugakomeza gushyira umutima ku byo ukora bigera aho bikagenda neza.
Numvise ko ngo mwakunze cyane indirimbo za Meddy na The Ben, ni byo?
Barashoboye cyane. Ahubwo turimo turagerageza kuvugana na Meddy ngo turebe uko twakorana indirimbo, ni umuhanga cyane. Kuri twe twishimira ko bari muri Amerika, kuko bameze neza kandi bari kurushaho gukora cyane. Twizera ko hari impamvu zumvikana zitumye bari hariya bari hariya kandi barushaho gukora neza kurusha uko baba bari mu Rwanda. Kandi bigaragara ko hari umusanzu ukomeye batanga ku muziki nyarwanda kuko Abanyarwanda barabakunda cyane. Aho twari turi bacuranze indirimbo zabo ukabona abantu barabishimiye cyane.
Murateganya gukorana na bo indirimbo?
Yego rwose, ni byo twari tuvuze ko turi gushakisha uko twahura na bo tukaba twakorana indirimbo, tukareba uburyo twayikoramo, aho twayikorera n’uko iyo ndirimbo yakorwamo.
Mwari musanzwe mubazi na mbere hose?
Yego dusanzwe tubazi cyane.
Nyuma yo kuva mu Rwanda muzakurikizaho kujya gutaramira hehe?
Nyuma ya Kigali tuzajya Bujumbura, mu Burundi. Nyuma yaho tuzajya muri Leta Zunze Ubumwe z’Amerika, nyuma yaho tuzagaruke muri Afurika y’Epfo, nuko umwaka utaha tuzubure urundi ruhererekane rw’ibindi bitaramo bigize uru rugendo rwacu. Aho ni ho tuzakorera izindi ngendo muri Afurika y’i Burengerazuba.
I Bujumbura ubwo muzajyayo nka ryari?
I Bujumbura ni mu byumweru bibiri.
Ni butumwa ki bwihariye mwari muzaniye Abanyarwanda muri iyi Album yanyu ‘Live And Die in Africa?
Album yacu ivuga inkuru z’Abanyafurika, ikavuga ku Banyafurika ubwabo. Hashize igihe kinini inkuru z’Abanyafurika zibarwa n’Abazungu b’Abakoloni ariko kuri twe twumva iki ari igihe cyacu ko natwe ubwacu tubara inkuru zacu. Ubu ni uburyo bumwe bwo kubikora, dushishikariza buri wese gukora nka twe. Nawe w’umunyamakuru wandika kuri Sauti Sol uri kubara inkuru y’Abanyafurika. Iyi album rero igaragaza ukuri nyako kwa Afurika. Ni na yo mpamvu kuri album inyuma tugaragara twambaye imyambaro inyuranye y’abayobozi ba Afurika bo mu bice bitandukanye.
Twasanze ko abanyafurika ari twe ubwacu tugomba guhindura amateka y’uyu mugabane, kandi tugomba kurenga ahashize hacu tukemera ko ari ho tuva. Twavutse tunakurira mu bihugu wenda bitisanzuye, wenda tuvukira mu bukene, ku buryo niko kuri twarerewemo. Ni twe ubwacu dukwiye guhindura ibyo, kandi tukagera aho tubona ko twizeye neza ko hari ikigaragara twahinduye kuri uyu mugabane wacu.
Kuririmbana na Obama mwabyakiriye mute?
Twumvaga iyo tugira nk’agakarito dushyiramo amarangamutima yacu ngo tuyashyiremo nibura buri wese aze yumve igipimo ariho, kuko byari ibintu bitangaje cyane. No gukora mu biganza bye ubwabyo byari bitangaje. Uretse ko njyewe Willis Chimano nabonye ikiganza cye ari na gito kurusha uko nabitekerezaga [aseke cyane.] Byari ubunararibonye bukomeye twungutse, kandi hari aho byavanye umwuga wacu biwugeza kure. Hari ibitangazamakuru byinshi byahise bitwandikaho icyo gihe, ku buryo abantu benshi batweretse ko babyishimiye. Twari twarigeze gushaka guhura nawe, kuva mu 2008 ubwo yatorwaga ariko bisa nk’inzozi kuko iyo bitabera muri White House muri Amerika nta handi byashoboraga gupfa gukunda. Ariko twaje kugira amahirwe twumva baraduhamagaye, ngo Obama yaje muri Kenya, ngo barifuza ko ari twe bifuza ko twamuririmbira.
Mwari mwarifuje kubonana na we?
Yego twe nka Sauti Sol dufite Album eshatu, buri ndirimbo yose twasohoraga twayoherezaga kuri email tukayohereza muri White House, mu biro bye. Twazoherezaga twumva ko umunsi umwe hari ikizabivamo twizeraga ko ibitekerezo n’ibyifuzo byacu byazaba impamo tugakabya inzozi. Ariko ku bw’amahirwe make, Perezida Obama nta n’imwe muri izo ndirimbo zose twohereje yari yarigeze yumva. Ariko ubwo yazaga muri Kenya, ni nk’Imana yari idukoreye ibitangaza, ibyo twifuzaga tubona birabaye, tubasha kubonana nawe.
Hari iserukiramuco muherukamo muri Amerika, ese hari abahanzi bakomeye mwamenyaniyemo mugakorana indirimbo?
Hari byinshi twungukiye muri ririya serukiramuco rya Global Citizen, twatumiwemo na Pearl Jam na Chris Martin (Coldplay). Twahuye n’abantu benshi kuko mu rwambariro hari huzuye ibyamamare gusa, twibona hagati ya ba Usher, Jay-Z n’ibindi byamamare. Gusa ntitwabashije kuvuga na benshi muri bo gusa abake twavuganye baratwishimiye kandi bishimiye uko twaririmbye. Natwe twahigiye byinshi, tunishimira kubona abahanzi twakuze tureba kubibonera amaso ku maso.
Ntawe mwakoranye nk’indirimbo?
Mutegereze muzabibona vuba.
izubarirashe@gmail.com


text:
Nyagatare: Urubyiruko rugiye kurindwa ibishuko
Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge nizo ngaruka urubyiruko rukunze guhura nazo mu gihe ruri mu biruhuko.
Ibi ni ibyagarutsweho kuri uyu wa 22 Ugushyingo, 2014 ubwo mu murenge wa Mimuli hatangizwaga gahunda yo gutoza urubyiruko umuco nyarwanda, indangagaciro zawo na kirazira.
Ubundi mu gihe cy’ibiruhuko urubyiruko rwinshi ngo usanga ruzerera uretse ko hari n’urufasha ababyeyi babo imirimo yo mu rugo.
Mu murenge wa Mimuli ho ibishuko bihagaragara ni amafilime, kunywa no gucuruza ibiyobyabwenge birimo inzoga ya kanyanga ndetse n’uburaya.
Umurerwa Claudine ashoje umwaka wa 6 w’amashuli yisumbuye uyu mwaka, Avuga ko by’umwihariko telephone igira uruhare rukomeye mu gushukika kw’abakobwa binabaviramo gutwara inda zitateguwe ndetse no kwandura indwara zandurira mu mibonano mpuzabitsina idakingiye nka virusi itera sida.
Kurinda uru rubyiruko ibishuko niyo ntego ya leta y’u Rwanda. Mbabazi Rose Mary umunyamabanga wa Leta muri minisiteri y’urubyiruko n’ikoranabuhanga avuga ko guhuriza hamwe urubyiruko rugatozwa umuco nyarwanda na kirazira byarufasha kwirinda ibishuko.
Mbabazi Rose Mary ariko nanone asaba ababyeyi guha abana babo umwanya wo kwitabira iyi gahunda kuko ibunganira mu burere bw’abana babo.
Urubyiruko rukazajya rutozwa iminsi 2 mu cyumweru indi bagafasha ababyeyi babo.
Uretse gutozwa uburere bukwiye umunyarwanda, uru rubyiruko ruzajya rwigishwa n’imirimo y’amaboko akenshi izakorerwa abatishoboye, habeho n’umwanya wo kwidagadura.
gahunda yo gutangiza gutoza urubyiruko yabanjirijwe n’umuganda wo gusiba ibinogo mu muhanda no gutera ibiti.


text:
Tomasi yavukiye i Londres mu Bwongeleza. Arangije amashuri ya Kaminuza i Paris no muri Boloniya, yaherewe ubusaserdoti muri Diyosezi ya Kantorberi. Umwami Heneriko wa II amaze kwima ingoma, aramumenya aramutonesha cyane, amugira ndetse umufasha we w’imena. Tomasi arashimwa cyane ibwami no muri rubanda kubera ahanini ubwitange n’ubutabera yakoranaga imirimo ashinzwe.
Nyuma y’urupfu rw’umwepiskopi wa Kantorberi, Tomasi ni we wamusimbuye ku ntebe y’ubwepiskopi. Aba rwose umwepiskopi udakemwa, ateza imbere Kiliziya ku buryo bwose ataretse no gufasha abategetsi kuyobora neza igihugu. Icyo gihe niko umwami yabonaga ko azakomeza kumwumvira cyane ndetse aza no gushaka gushyiraho amategeko yabangamira Kiliziya. Ibyo rero aba yabibonye kare, ahaba intwari rwose yanga kuyemera. Umwami Heneriko biramurakaza ngo yasuzuguwe, ubwo burakari ndetse butuma Tomasi acibwa mu gihugu yigira mu Bufaransa, ahamara imyaka itandatu aba mu kigo cy’abihayimana.
Bukeye umwami aza kwiyunga na Tomasi, agaruka mu Bwongereza. Ariko nanone ntibyatinda, umwami yongera kumva atamwishimiye mu gihugu cye. Nuko abantu bane mu byegera by’umwami baramugambanira, bamusanga mu Kiliziya asenga bamutsinda aho. Hari ku wa 19 Ukuboza 1170. Mbere yo kuvamo umwuka Tomasi yabwiye abasaserdoti bari bamukikije, ati : «Ubwoba bw’urupfu ntibukwiye kudutesha ukwemera no kuvuga ukuri ».


text:
Mu gihugu cy’Ubushinwa, umujyi wa Wenzhou wabujije ibigo by’amashuri kwemerera abanyeshuri kwizihiza umunsi wa Noheli. Ibi byakozwe mu rwego rw’uko ubuyobozi butemera aho uyu munsi waturutse n’uburyo washyizweho.
Nk’uko tubikesha dailymail, ubuyobozi bw’uburezi bw’ahitwa Wenzhou, ni bwo bwafashe iki cyemezo bitewe n’ikuntu muri ako gace umubare w’abakristu urushaho kwiyongera cyane. Aka gace kandi gafatwa nka Yerusalemu y’Ubushinwa kubera abakristu benshi bahaba.
Ubuyobozi bwasabye ibigo by’amashuri kwibanda cyane ku kwigisha abanyeshuri iby’imihango ndetse n’iminsi mikuru igaragara mu muco w’ubushinwa aho kwita ku minsi mikuru yakomotse mu bihugu by’uburengerazuba bw’isi.
Muri imwe mu makaminuza, abanyeshuri beretswe filimi y’umunyabwenge ukomeye cyane mu mateka y’Ubushinwa Confucius, aho kubareka ngo bizihize umunsi wa Noheli.
Ku gitambaro kinini kimanitse ku marembo y’iyo kaminuza, hariho amagambo agira ati, "Mubere igihugu cyanyu abahungu n’abakobwa beza, aho kwigana imico mibi y’ibihugu by’uburengerazuba bw’isi." Ku kindi handitse hati, "Murwanye ikwirakwira ry’umuco w’uburengerazuba bw’isi."
Umuvugizi wa kamininuza yasabye abanyeshuri kwita cyane ku minsi mikuru y’igihugu cy’Ubushunwa aho guha agaciro iminsi mikuru y’abanyamahanga.
Kubera ukwiyongera kw’abakristu mu Bushinwa, umunsi wa Noheli ugenda urushaho kwizihizwa cyane muri iki gihugu. Gusa mu gace ka Wenzhou, aho abakristu biyongera cyane, ubuyobozi bwafashe icyemezo cyo gusenya zimwe mu nsengero zaho, izisaga 400 zikurwaho imisaraba.
Abakristu mu Bushinwa, babarirwa kuri miliyoni 60, mu baturage bakabakaba miliyari imwe n’igice batuye iki gihugu. Umubare munini w’abatuye iki gihugu ni uw’abatemera Imana.